
ET  PAR  ORD  TIL  LÆSEREN. 


Da  jeg  først  blev  anmodet  om  at  skrive  noget  om  Jørgen  Roed,  havde  jeg 
i  Sinde  at  sige  nej  dertil.  Det  er  ikke  saa  let  at  skrive  om  sin  egen 

Fader. 

Desuden  besidder  jeg  ikke  det  fornødne  Kendskab  til  at  kunne  tale  om 
hans  forskellige  Malerier  eller  give  Oplysning  om,  hvor  de  findes. 

Men  saa  kom  jeg  til  at  tænke  paa,  at  jeg  dog  ved  en  hel  Del  mere  om 
Jørgen  Roed ,  end  andre  kender  til,  og  naar  det  gælder  en  Kunstner,  er  det 
jo  ikke  blot  hans  Arbejder,  som  har  Interesse,  men  hele  hans  Kunstnerperson¬ 
lighed. 

Denne  er  atter  saa  nær  knyttet  til  hans  Omgivelser  og  Samtid,  at  man 
ikke  kan  løsrive  dem,  hvis  man  vil  have  et  rigtigt  Begreb  om  Personligheden. 

Det  er  derfor  kun  en  kort  og  koncentreret  lille  Biografi  af  Jørgen  Roed, 
som  jeg  har  nedskrevet.  Paa  Grund  af  den  begrænsede  Plads  er  den  blevet 
meget  ufuldstændig,  men  jeg  har  dog  forsøgt  at  faa  et  og  andet  med,  som  kan 
belyse  hans  Personlighed.  Jeg  overlader  til  andre,  mere  kunstforstandige,  at 
sysselsætte  sig  med  og  fremstille  hans  Arbejders  Historie. 

HELENE  NYBLOM, 

født  Roed. 


Stockholm,  7.  December  1903. 


MALEREN  JØRGEN  ROED. 


Jørgen  Roed  er  født  den  13.  Ja¬ 
nuar  1808  i  Ringsted,  hvor  hans 
Fader,  som  var  af  Bondeslægt,  var 
Vognmand  og  ejede  en  Gaard.  Til 
Gaarden  hørte  ogsaa  lidt  Avlsbrug 
og  et  mindre  Brænderi. 

Ved  det  Tidspunkt,  da  Jørgen 
Roed  kom  til  Verden,  saa  det  sørge¬ 
ligt  ud  i  Danmarks  Rige.  Landet  var 
saa  forarmet  og  udsuget  af  Krigen 
med  England  og  Stormagternes  Strid, 
hvori  det  var  indviklet,  at  hver  ene¬ 
ste  Mand  led  derunder. 

Det  gjaldt  om  at  hjælpe  Statskas¬ 
sen,  og  alle  gav  deres  Bidrag. 

Saaledes  ogsaa  Jørgen  Roeds  For¬ 
ældre.  Hvad  der  fandtes  i  Huset  af 

JWIgCII  I\UCU. 

Efter  Fotografi.  Kobber  og  Sølvtøj  blev  ofret  til  at 

smelte  ud  til  Penge  for  det  fælles  Bedste.  Det  var  en  Barndom  i  ringe 
Kaar  og  Forsagelse,  som  Jørgen  Roed  voksede  op  i.  Han  har  fortalt  sine 
Børn  om,  hvordan  der  var  en  Skuffe  fuld  af  Rugbrødsskorper,  hvortil  han 
og  hans  Søskende  blev  henviste,  hvis  de  i  Utide  klagede  over,  at  de  var 
sultne. 

Men  om  der  ikke  dengang  var  rigt  paa  materielle  Goder  i  det  gamle 
Hjem  i  Ringsted,  saa  var  det  i  saa  mange  andre  Henseender  et  lykkeligt 
Hjem.  Faderen,  Peter  Roed,  var  en  Mand,  som  nød  Agtelse  for  sin  paa- 

lidelige  Karakter,  og  blev  valgt  til  Byraadsmedlem.  Moderen,  født  Ellen 
Jensen,  var  en  begavet  Kvinde,  som,  skønt  hun  ikke  lod  sig  mærke  dermed, 
og  i  det  hele  var  en  overordentlig  beskeden  og  mild  Natur,  havde  megen 
Menneskekundskab  og  sin  egen  personlige  Opfattelse  af  Sager  og  Ting. 

De  fire  Døttre  og  Sønnen  Jørgen  blev  fra  Børn  af  opdragne  til  at  være 
Arbejdsmennesker  med  strengt  Pligtansvar,  og  til  deres  sene  Alder  har  de 
alle  vist,  at  deres  Børnelærdom  aldrig  blev  glemt. 

Til  dette  Hjem  var  Jørgen  Roed  til  sin  sidste  Stund  knyttet  med  hele 
sit  Hjerte.  Og  det  var  ikke  blot  hans  Kære  dér,  men  det  var  Stedet,  Jorden, 
han  elskede.  Først  var  det  den  gamle  Gaard,  hvori  han  var  født.  Saa  blev 
det  en  anden,  nyere  Gaard,  som  da  Familiens  Indkomster  forbedredes,  blev 
opbygget  paa  samme  Sted.  Og  da  endelig  ogsaa  denne  Gaard  for  ikke  saa 
mange  Aar  siden  kom  paa  fremmede  Hænder  og  de  tre  endnu  levende  Søstre 
flyttede  ind  i  en  lejet  Lejlighed,  saa  var  dog  Ringsted  i  alt  Fald  endnu  til¬ 
bage  at  holde  af. 

Det  var  Hovmarken  med  Udsigten  langt  ud  over  det  rigt  dyrkede  Land. 
Det  var  Kirken  med  Kongegravene.  Det  var  den  smukke,  gamle  Kirkegaard, 
hvor  nu  saa  mange  af  hans  Kære  laa  begravede;  ja,  det  var  med  et  Ord 
Fædrejorden,  som  bestandigt  havde  samme  Tiltrækning  for  Jørgen  Roeds 
trofaste  Hjerte. 

Han  elskede  Ringsted  til  sin  Død,  og  han  har  vist  det  i  sin  Kunst  ved 
ofte  at  vælge  sine  Emner  fra  det  gamle  Barndomshjem.  Den  ny  Gaard,  som 
senere  blev  opført,  var  jo  rummeligere  og  finere,  men  den  gamle  var  saa 
morsom  med  sit  høje  Tag,  lave  Værelser  og  tilfældige  Vinduer. 

Man  kørte  ind  ad  en  Port,  ligesom  i  Bøndergaardene,  da  der  var  Læn¬ 
ger  paa  alle  Sider. 

Midt  i  Gaarden  stod  en  Post  med  Vandtrug,  hvor  Hestene  vandedes,  og 
det  er  derfra  at  Roed  har  malet  Billedet  af  „Piger,  som  hæge  sig  ved 
Brønden1*.  Over  Gaarden,  som  ofte  var  fuld  af  Vogne  og  Heste,  kom  man 
gennem  den  mørke  Stald  og  ad  en  Stentrappe,  der  var  lagt  af  uregelmæs¬ 
sige  store  Sten  ovenpaa  hverandre,  ned  i  Haven. 

Denne  Have,  ligesom  alle  andre  private  Haver  i  Ringsted,  vendte  ud  til 
Hovmarken,  og  de  dannede  som  en  hel  Ring  om  Højden,  hvorpaa  Hovmar¬ 
ken  laa. 

I  Haven  var  der  fuldt  af  Frugttræer,  Bærbuske  og  Køkkenurter,  som  plej¬ 
edes  godt  af  Husmoderen  og  Husets  Døttre. 

Endnu  i  sin  sene  Alderdom  stod  Roeds  gamle  Moder  i  Timevis  bøjet 
og  lugede  Ukrudtet  bort  fra  Bedene.  Fra  denne  Have  har  Roed  malet  et 
Motiv,  som  ogsaa  findes  paa  det  kongelige  Galleri  i  Kjøbenhavn.  Det  er 
hans  Søster,  der  staar  under  Pæretræet  og  breder  Forklædet  ud  for  at  tage 
imod  Pærerne,  som  en  ung  Mand  (Maleren  Vermehrens  yngre  Broder)  pluk¬ 
ker  til  hende. 

Fra  en  Laage  i  nederste  Ende  af  Haven  kom  man  saa  ud  paa  Hovmar¬ 
ken,  hvor  Lærkerne  sang  over  Kormarkerne,  og  hvor  man  saa  langt,  langt 
ud  over  Landskabet,  der  laa  blaat  i  de  disede  Sommerdage  med  Skovene  i 
det  Fjærne,  —  alt  for  fjærnt,  kunde  vi  andre  synes.  Saaledes  som  jeg  hu¬ 
sker  det  fra  min  Barndom,  var  Arbejdet  i  Huset  fordelt  mellem  Søstrene. 

Line  var  den  huslige,  som  havde  at  gøre  med  Mælkekammeret  og  Fami¬ 
liens  Madlavning.  Ingen  Mad  smagte  Roed  saa  godt  som  den,  han  fik  i  det 
gamle  Hjem  i  Ringsted.  Han  talte  formeligt  smægtende  om  „Aa!  Lines 
tynde  Pandekager!"  hvor  der  var  sur  Fløde  og  Korrender  i  Dejgen.  Line 
havde  ogsaa  Opsigt  over  alle  Høns  og  Kyllinger,  der  trippede  i  Hælene 
paa  hende  og  fulgte  hende  som  tamme,  og  hun  havde  desuden  et  særegent 
Talent  til  at  faa  al  Ting  til  at  vokse,  som  hun  stak  i  Jorden.  Den  mindste 
Kvist  gav  sig  straks  til  at  skyde,  naar  hun  havde  plantet  den. 

Hanne  havde  at  gøre  med  Borgestuen  og  Udskænkningen  og  holdt  sig 
helst  paa  sit  eget  Omraade.  Hendes  Temperament  var  en  underlig  Blan¬ 
ding  af  mørk  Melankoli  og  den  mest  humoristiske  Overgivenhed,  og  hun 
forstod  sig  ypperligt  paa  at  omgaas  med  Folkene. 

Mette  var  den  mest  aktive  og  talende.  Hun  dannede  Mellemledet  mellem 
Familien  og  Yderverdenen,  medens  den  stille,  sjælfulde  Signe,  Broderens 
Yndling,  som  altid  var  lidende,  helst  sad  hos  den  gamle  Moder  og  med  sine 
yndige  Hænder  arbejdede  paa  fine  Haandarbejder. 

Roed,  som  fandt  Hænderne  saa  betegnende  for  Personligheden,  havde 
Afstøbninger  af  forskellige  Hænder  i  sit  Atelier.  Jeg  husker  blandt  andre 
Thorvaldsens  Haand,  en  dejlig  Venushaand  efter  en  Model,  og  en  Afstøb¬ 
ning  af  en  af  Signes  fine,  aandfulde  Hænder,  som  Roed  navnlig  beundrede. 

Til  Hjemmet  i  Ringsted  hørte  ogsaa  en  Mand,  som  fra  ganske  ung  og 

lige  til  sin  Død  var  Familiens  tro  Tjener.  Hans  Navn  var  Ole  Grejsen,  og 
han  var  en  ideal  Type  af  en  dansk  Bondemand.  Han  var  høj  og  bredskuld¬ 
ret  med  krøllet  Haar  og  en  hel  Mængde  smaa  Rynker  om  de  gode,  skælm- 


Besøget  i  Præstegaarden. 

Udstillet  i  1833.  Tilh.  Hr.  Grosserer  Thomas  Møller. 

ske  Øjne.  Roed  har  mange  Gange  benyttet  ham  til  Model,  blandt  andet  til 
den  Karl,  der  vender  Ryggen  til  Brønden,  hvor  „Sjællandske  Bønderpiger 
hæge  sig“  (Kongelige  Malerisamling  i  Kjøbenhavn). 

Ole  Grejsen  var  en  Mand  i  sine  bedste  Aar,  da  jeg  først  lærte  ham  at 
kende.  Han  fortalte  siden,  da  jeg  blev  ældre,  mange  Historier  fra  sin  før- 

ste  Ungdom,  blandt  andet  om,  hvordan  han  havde  hjulpet  en  fornem  ung 
Herre  til  at  bortføre  en  Dame.  Ole  havde  holdt  med  Vognen  for  at  passe 
paa  og  siden  kørt  af  Sted  med  dem  i  vild  Galop.  —  Om  Damen  sagde  han, 
at  „Hun  var  det  dejligste  Fruentimmer,  jeg  nogensinde  har  set!“ 


Afskeden  paa  Toldboden. 

Udstillet  i  1835.  Tilhører  Kammerherreinde  Thyra  Scavenius. 

Skøndt  han  af  alle  i  Huset  betragtedes  som  en  Ven  og  Familiemedlem, 
gik  han  dog  aldrig  ind  i  de  Stuer,  hvor  Familien  sad,  uden  først  at  have 
kæmmet  sig  med  Vand  og  havde  skiftet  Klæder.  Da  Broder  Holger*)  var  lille, 
beundrede  han  Ole  Grejsen  meget.  Han  stod  og  stirrede  op  paa  ham  og 
udbrød  saa:  „Store,  store  Olle,  krøllet  Haar,  lille,  bitte  H.  P.  0.“  (som 
var  ham  selv). 


Maleren  Holger  Roed. 

Roskilde  Domkirke. 

Udstillet  1836.  Tilh.  Hr.  Grosserer  Ludvig  Levy. 

I  dette  Ringstedhjem  hengik  Jørgen  Roeds  Barndom. 

Ingen  kan  sige,  hvorfra  han  havde  sit  Malertalent.  Man  har  ikke  hørt 
Tale  om  det  Slags  Evner  i  Slægten  før.  —  Underligt  nok  blev  der  en  Del 
Aar  senere  født  en  anden  Maler  i  Ringsted  i  Gaarden  ved  Siden  af  Roeds. 
Det  var  Frits  Vermehren,  hvis  Fader  var  Glarmester  og  ejede  Gaarden 
der. 

Man  mærkede  allerede  i  Skolen,  at  Jørgen  Roed  havde  Talent  for  at 
at  tegne,  og  hans  Lærer,  Katechet  Fyhn,  opmuntrede  hans  Lyst  dertil. 

Det  var  jo  ganske  mærkeligt,  at  den  unge  Mands  Forældre,  som  man 
ikke  skulde  tro  kunde  have  haft  tilstrækkelige  Forudsætninger  for  at  vur¬ 
dere  et  begyndende  Kunsttalent,  straks  bestemte  sig  til  at  lade  ham  ud¬ 
danne  sig  til  Maler  ved  Kunstakademiet  i  Kjøbenhavn,  en  Bane,  som  san¬ 
delig  ikke  dengang  havde  store  Forhaabninger  at  byde  paa. 

Men  der  synes  at  have  været  en  god  Kulturjord  i  Slægten,  hvad  der 
siden  har  vist  sig  ved  mange  Lejligheder. 

Roed  kom  altsaa  som  ganske  ung,  en  Yngling  paa  15  Aar,  til  Kjøben¬ 
havn,  hvor  han  begyndte  som  Elev  hos  Portraitmaler  Hans  Hansen. 

Det  var  mest  Kopier,  han  fik  Lov  at  sysselsætte  sig  med,  og  allerede  et 
Par  Aar  efter  malede  han  et  lille  Billede  efter  Gerard  Dou  til  en  Udstilling 
i  Hamburg. 

Han  havde  det  Held  at  faa  det  solgt  for  200  Kr.  (50  Specier)  og  han 
ansaa  sig  for  at  være  Ejer  af  en  kolossal  Formue,  da  han  modtog  disse 
Penge.  „Jeg  vekslede  dem  i  Sølv“,  fortalte  han,  „saa  lukkede  jeg  min  Dør, 
kastede  alle  Pengene  i  Sengen  og  væltede  mig  i  dem.“ 

Han  begyndte  nu  ogsaa  at  male  et  og  andet  Portrait  paa  egen  Haand. — 
Blandt  andet  malede  han  et  Portræt  af  en  Apotheker  N.,  der  havde  vist  sig 
som  hans  Velgører  ved  af  og  til  at  invitere  ham  til  at  spise  til  Middag  (en 
Fornøjelse,  som  Roed  ikke  havde  hver  Dag).  Men  Apothekeren  var  ikke 
tilfreds  med  Portrætet.  „Du  kunde  i  det  mindste  ha’  givet  mig  et  venligt 
Smil  og  en  Smule  hvidt  Linned!"  var  hans  misfornøjede  Kritik.  Efter  Han¬ 
sens  Død  blev  Roed  Elev  hos  Eckersberg  og  sluttede  sig  varmt  til  hans 
Skole. 

Det  viste  sig,  at  Roed  ikke  var  begavet  med  et  af  disse  brillante  Talen¬ 
ter,  som  straks  finder  sig  til  Rette  og  hurtigt  erobrer  Menneskene.  Fan- 

asi  og  Komposition  var  ikke  hans  stærke  Side.  Heller  ikke  var  han  Kolo¬ 
rist  i  egentlig  Forstand.  Han  udviklede  sig  langsomt  og  sikkert.  Hvad  der 
især  udmærkede  ham,  var  den  Samvittighedsfuldhed,  hvormed  han  gik  til 
alle  sine  Opgaver,  enten  det  gjalt  at  gengive,  hvad  en  anden  havde  malet, 
eller  hvad  han  selv  vilde  fremstille,  en  Samvittighedsfuldhed,  som  i  manges 
Øjne  har  gjort  Indtryk  af  Pedanteri,  men  som  ikke  havde  noget  af  Pedan¬ 
teriets  Tørhed,  da  den  havde  sin  Grund  i  den  inderlige  Kærlighed,  Male¬ 
ren  nærede  til  ethvert  Emne,  han  tog  fat  paa. 

Han  elskede  sig  mere  og  mere  ind  i  det  og  kunde  ligesom  slet  ikke 
slippe  det. 

Dette  bærer  ogsaa  alle  hans  Ungdomsbilleder  Spor  af. 

Saadanne  Billeder  som  „Afskeden  paa  Toldboden"  eller  „Besøget  i  Præste- 
gaarden"  osv.  viser,  hvor  saavel  Situationen  som  alle  Detailler  har  ligget  Kunst¬ 
neren  varmt  paa  Hjerte.  Gennem  Studiets  Grundighed  er  disse  Billeder 
et  Slags  historiske  Dokumenter,  som  mere  end  noget  Historiemaleri  i  Or¬ 
dets  specielle  Betydning  vil  give  andre  Slægter  en  sand  Opfattelse  af  Ma¬ 
lerens  Tidsperiode.  —  Og  gennem  den  Ømhed,  han  har  nedlagt  i  Udar¬ 
bejdelsen,  er  der  kommet  en  Mangfoldighed  i  det  smaa,  som  bevirker,  at  man 
bestandigt  gør  nye  Opdagelser  i  disse  Fremstillinger  af  hans  Samtidsmenne¬ 
skers  Hverdagsliv. 

Hans  Arkitekturbilleder  fra  samme  Periode:  „Parti  af  Frederiksborg 
Slotsgaard",  „Det  indre  af  Ribe  Domkirke",  „Vinterbillede  af  Roskilde  Dom¬ 
kirke"  osv.  er  malede  med  samme  sarte  og  inderlige  Forstaaelse.  Det  er 
ikke  blot  de  ydre  arkitektoniske  Former,  som  er  ærligt  og  nøjagtigt  gen¬ 
givne.  Det  er  ligesom  om  de  forskellige  Bygningers  Personlighed  løfter  sig 
ud  af  den  forskellige  Luft,  der  omgiver  dem,  med  en  egen  Ynde,  som  mere  og 
mere  fængsler  en,  jo  længere  man  ser  paa  dem.  Den  dybe  Interesse,  Ma¬ 
leren  selv  har  havt  for  sit  Emne,  meddeler  sig  uimodstaaeligt  til  Beskueren. 

Det  varede  noget,  inden  det  lykkedes  ham  at  faa  Akademiets  Rejsesti¬ 
pendium,  men  i  Sommeren  1837  havde  han  opnaaet  det  og  begav  sig  til 
Italien. 

Paa  denne  Rejse  var  hans  bedste  Ven  og  Kunstnerkammerat,  Constantin 
Hansen  med  ham.  De  var  stærkt  knyttede  til  hinanden  gennem  Lighed  i 
deres  Natur  og  tildels  deres  Stræben,  men  der  foregik  et  Brud  imellem 

dem,  som  næppe  nogen  har  faaet  Grunden  at  vide  til.  Sandsynligvis  var 
det  en  eller  anden  Misforstaaelse,  som  jo  er  Grunden  til  de  fleste  Brud 
imellem  Venner.  Imidlertid  blev  dette  Brud  desværre  aldrig  helet  igen, 
og  de  mødtes  aldrig  mere  i  Livet,  skønt  de  siden  begge  boede  i  Kjøben- 
havn.  Men  denne  Skilsmisse  voldte  Roed  en  Sorg,  hvis  Spor  aldrig 
udslettedes  helt  og  som  ikke  var  uden  Bitterhed.  Han  fik  vel  senere  gode 
Kammerater  og  Venner,  men  aldrig  mere  en  Ven  i  Ordets  videste  Be¬ 
tydning,  saadan  som  Constantin  Hansen  havde  været  det  for  ham. 

Det  var  under  en  lykkelig  Kunstnerperiode,  at  Roed  opholdt  sig  de  fem 
Aar  i  Italien. 

Det  var  paa  den  Tid,  da  Thorvaldsen  var  Konge  i  den  skandinaviske 
Kunstnerkoloni  i  Rom,  og  en  hel  Række  af  fremtrædende  Talenter,  baade 
fra  Norden,  fra  Frankrig  og  fra  Tyskland  fandt  al  den  Næring  i  Italiens 
Natur  og  Kunst,  som  de  mente,  at  de  behøvede  for  deres  Udvikling. 

Italienske  Motiver  fra  Folkelivet  og  Naturen  var  den  Gang  mere  i  Mode 
end  alt  andet. 

Leopold  Robert  gav  Europa  sit  eget  idealiserede  Operabegreb  om  Italien, 
og  for  nu  blot  at  tale  om  vore  egne,  saa  var  Marstrand  og  Ernst  Meyer 
uudtømmelige  i  at  male  Italiens  Himmel  saa  blaa  som  den  i  sine  bedste 
Øjeblikke  kan  være,  og  i  at  befolke  deres  Billeder  med  mørkøjede,  italien¬ 
ske  Skønheder. 

Der  er  jo  ingen  Tvivl  om,  at  Ernst  Meyer  havde  en  varmere  Farveskala 
end  Roed,  og  at  Marstrand  var  ham  meget  overlegen  i  Komposition  og 
livlig  Opfindsomhed,  men  naar  man  nu  ser  paa  deres  forskellige  Opfat¬ 
telse  af  Italien,  saa  forekommer  det  næsten,  som  om  de  andre  havde  malet 
noget,  der  var  mere  tilfældigt,  men  Roed  havde  set  og  opfattet  det  Italien, 
som  altid  bliver  det  samme. 

En  fransk  Forfatter  har  engang  sagt,  at  „Norden  har  Farve  og  Syden  har 
Lys“,  og  dette  har  nok  sin  Sandhed.  Visselig  kan  jo  stundom  Himmelen  og 
Havet  i  Syden  antage  en  Farvepragt,  som  vi  ikke  kender,  men  for  det  meste 
opsuges  Farverne  af  Lyset.  Den  dirrende,  opalagtige  Lystaage,  som  ofte 
dølger  Horizonten  i  Italien  og  giver  Bjærgenes  Linier  en  næsten  umateriel 
Lethed,  er  dog  det  mest  betegnende  italienske.  Og  op  imod  denne  Lys¬ 
himmel  staar  de  hvide  Mure,  de  sorte  Cypresser  og  bronzefarvede  Pi¬ 

nier  med  skulptu¬ 
ral  Strenghed. 

Olivenplantager¬ 
nes  sølvgraa  Løv 
giver  heller  ingen 
stærk  Farveklang, 
og  det  er  egentlig 
kun  om  Foraaret, 
naar  Ferskentræer 
og  Roser  blom¬ 
strer,  at  de  blegrøde 
Toner  blander  sig 
som  noget  glad  og 
plettet  i  Landska¬ 
bet. 

Jørgen  Roedhav- 
de  vistnok  det  rette 
Blik  for  den  itali¬ 
enske  Farveskala. 
Han  forstod  at  gen¬ 
give  det  blege,  lys- 
mættede  i  Luften, 
de  fine,  smeltende 
Toner  over  Bjær- 
gene,  og  dette  tørre, 
støvede  i  Solskin¬ 
net,  som  er  ejen¬ 
dommeligt  for  den  italienske  Sommer.  Han  forstod  ogsaa  den  inderlige 
Sammensmeltning  af  Naturen  med  Arkitekturen,  som  er  saa  enestaaende 
for  dette  vidunderlige  Land. 

Han  har  opfattet,  hvordan  et  Kloster  eller  en  Kirke  springer  ud  af  Bjær¬ 
get  som  en  Blomst,  det  har  frembragt;  hvordan  de  antike  Akvadukter  følger 
Landskabet  som  en  Rhytme,  hvordan  hver  Trappe,  som  er  hugget  i  Klip¬ 
pen  op  til  en  Bjærgby,  eller  hver  Buegang,  som  kranser  en  Vigne,  er  det 


Portræt  af  Papirfabrikant  Chr.  Drewsen. 
Udstillet  1845.  Tilhører  Frk.  Ernestine  Drewsen. 

rigtige  Udtryk  for  hvad  Menneskene  maatte  komplettere  Naturen  med,  saa 
alt  virker  sammen  til  et  stort  Enhedsindtryk. 

I  alle  de  Billeder,  Roed  sendte  hjem  fra  Italien*):  „Pæstumtemplet"  (1839), 
„Gaarden  i  Bargello“  (1842),  „Parti  fra  Villa  Borghese“  (1844)  og  27  forskel¬ 
lige  Studier  (1845),  er  der  selv  i  de  mindste  en  vis  klassisk  Ro,  som  jeg 
ikke  kan  betegne  anderledes  end  som  noget  „historisk",  som  vistnok  kom¬ 
mer  til  at  holde  sig. 

Under  dette  Ophold  i  Italien  kopierede  Roed  ogsaa  Rafaels  „Madonnas 
Kroning"  i  Vatikanet,  som  erhvervedes  af  Gehejmekonferentsraad  F.  W. 
Treschow. 

Men  det  var  ikke  alene  sin  egen  Kunst,  som  han  udviklede  under  denne 
Tid.  Det  var  ogsaa  hans  hele  Kunstnerpersonlighed,  som  i  Italien  fik  sin 
fulde  Kultur. 

Faa  Malere  har  trængt  saa  dybt  ind  i  den  gamle  Kunst  som  han,  kendt 
den  saa  nøje  og  elsket  den  saa  inderligt. 

Af  alt  hvad  han  saa  i  Italien  var  det  dog  først  og  sidst  Antikken,  som 
han  elskede.  Den  græske  Kunst  var  for  ham  den  Grundvold,  hvorpaa  han 
byggede  hele  sin  Kunstanskuelse. 

Han  mente  og  har  ofte  udtalt,  at  naar  Menneskene  kommer  ind  paa  Af¬ 
veje  og  Unaturligheder  i  Kunsten,  saa  er  Antikken  det  normale  Udgangs¬ 
punkt,  man  maa  vende  tilbage  til  for  at  komme  i  Balance. 

„Ikke  for  at  efterligne  den,  men  for  at  lære  af  den",  —  som  han  udtrykte 

8ig.  .  ,  ,. 

Det  er  ganske  ejendommeligt,  at  Roed  betragtede  sig  selv  som  en  di¬ 
rekte  Lærling  af  Antikken,  da  hans  egen  Kompositionkunst  egentlig  aldrig 
bærer  Spor  deraf. 

Den  var  vel  —  om  nogen  —  dansk  i  hele  sin  Karakter. 

Naar  han  malede  det  menneskelige  Legeme,  fik  han  ikke  det  enkle,  usam¬ 
mensatte  frem  i  Linier  og  Totalindtryk,  som  er  Antikkens  Særkende.  Han 
fortabte  sig  tværtimod  let  i  for  mange  Detailler,  og  malede  ikke  blot  hvad 
han  saa,  men  ogsaa  hvad  han  vidste,  hvad  der  ofte  havde  til  Følge,  at 

Enheden  let  sprang  itu  i  noget  uroligt. 

Men  en  Ting  er  det  jo  at  beundre  en  Lærer,  en  anden  at  ligne  ham,  og 

*  De  vedføjede  Tal  betegner  de  Aar,  i  hvilke  de  paagældende  Arbejder  var  udstillede  i  Kjøbenhavn. 

hvordan  det  nu  maatte 
være  med  Ligheden,  saa 
ansaa  Roed  Antikken  for 
at  være  hans  ufejlbarlige 
Lærer,  som  han  saa  op 
til  med  noget,  der  lig¬ 
nede  Tilbedelse. 

Han  sagde  ofte,  at  den 
dejligste  Bygning  i  Itali¬ 
en  var  Poseidontemplet 
i  Pæstum,  og  at  de  bed¬ 
ste  Malerier  var  de  pom- 
pejanske  Vægbilleder  i 
Musæet  i  Neapel. 

Men  uagtet  hans  store 
Beundring  for  den  an¬ 
tikke  Formgivning,  hav¬ 
de  han  ogsaa  den  inder¬ 
ligste  Forstaaelse  af  den 
senere  Kunst. 

Jeg  husker,  at  da  vi 
engang  gik  ud  fra  Mu¬ 
sæet  i  Florenz,  hvor  vi 
udelukkende  havde  sysselsat  os  med  at  se  paa  Fiesoles  Staffelibilleder,  gik 
han  længe  tavs,  og  sagde  derpaa:  „Naar  man  har  staaet  og  set  paa  denne 
Kunst,  saa  synes  man  at  den  er  det  højeste  af  alt“.  —  Og  det  var,  vel  at 
mærke,  end  ikke  Fiesoles  største  Mesterværk,  hans  Fresker  i  St.  Marco, 
som  der  var  Tale  om. 


Portræt  af  Billedhuggeren  H.  V.  Bissen. 
Udstillet  i  1845.  Tilhører  Kunstakademiet. 


Af  alle  Renaissancens  Kunstnere  satte  Roed  Rafael  højst.  Ja,  saa  højt 
over  alle  andre,  at  hans  Børn  var  lige  saa  overbeviste  om  Rafaels  Over¬ 
legenhed  over  andre  Malere,  som  om  Solens  større  Glans  end  alle  Stjer¬ 
ners. 

Da  vi  første  Gang  hørte,  at  nogen  anden,  ja,  mange  andre  havde  en  an¬ 
den  Mening,  var  det  næsten  ikke  til  at  fatte.  Det  var  blevet  os  indpodet 

som  en  af  de  Grundsandheder,  hvorpaa  al  ufejlbarlig  Tro  paa  Kunsten 
hvilede. 

Allerede  paa  denne  første  Rejse  i  Italien  kopierede  Roed,  som  før  er 
nævnt,  et  af  Rafaels  Billeder.  Længere  hen  i  Tiden  tilbragte  han  næsten  et 
Aar  med  at  kopiere  den  sixtinske  Madonna  i  Dresden*),  og  paa  den  sidste 
Rejse,  han  gjorde  til  Italien,  kopierede  han  i  Florenz  Rafaels  Selvportræt**), 
et  Billede,  som  han  syntes  slet  ikke  blev  højt  nok  skattet.  For  ham  var  det 
et  Unicum. 

I  det  hele  taget  var  Rafaels  Portræter  for  ham  de  mest  fuldkomne  af 
alle  Portræter. 

Han  kunde  heller  aldrig  se  sig  mæt  paa  alle  de  Børnekroppe,  Rafael  har 
modelleret  med  Lys  i  Lys  i  al  deres  barnlige  Blødhed,  næsten  uden  Anven¬ 
delse  af  Skygge.  For  ham  var  alt  hos  Rafael  Fuldkommenhed. 

Han  elskede  hans  Maade  at  fylde  Rummet  paa,  hans  Linier,  hans  Ud¬ 
tryk,  hans  Farvebehandling,  og  han  syntes  ikke  om,  hvis  nogen  sagde,  at 
Rafael  dog  ikke  var  en  Kolorist  som  f.  Eks.  Tizian  eller  Coreggio.  Natur¬ 
ligvis  foretrak  han  nogle  af  Rafaels  Billeder  for  andre.  Ved  Siden  af 
Madonna  di  St.  Sisto  satte  han  Stanzerne,  og  frem  for  alt  andet  beundrede 
han  maaske  Cartonerne  til  Tapeterne  i  England***),  som  han  senere  hen 
saa  i  Virkeligheden. 

Det  var  nok  Kærligheden  til  den  harmoniske  Ro,  som  Antikken  har 
udtrykt  paa  sin  Maade,  som  Roed  genfandt  hos  Rafael  paa  et  andet  Om- 
raade,  der  glædede  og  tilfredstillede  ham  saa  helt. 

Paa  den  Tid  havde  man  jo  ikke,  som  nu,  alle  de  dejlige  og  billige  Foto¬ 
grafier  efter  de  gamle  Mesterværker.  Der  fandtes  en  og  anden  Bog  med 
Kobberstik  eller  enkelte  Reproduktioner  af  berømte  Billeder,  som  var  ret 
dyre,  men  for  Resten  var  det  at  være  Kunstkender  en  Huskekunst.  Naar 
man  var  uddrevet  af  Paradiset,  saa  var  alt,  hvad  man  havde  set  dér,  mere 
eller  mindre  en  Drøm. 

Men  Roed  havde  haft  sine  Øjne  godt  aabne  under  denne  italienske  Drøm. 
Faa  Kunstnere  af  de  mange,  som  har  saa  stor  Hjælp  for  deres  Hukom¬ 
melse  i  de  talrige  Reproduktioner,  enhver  nu  kan  forskaffe  sig,  ejer  en 

*  Bestilt  af  Prof.  Hammerich  til  Iselinge. 

**  Bestilt  af  samme. 

***  I  South  Kensington  Musæum  i  London. 

saa  dyb  og  omfattende  Indsigt  i  den  gamle  Kunst,  som  Roed  var  i  Besid¬ 
delse  af. 

Han  omgikkes  i  Tankerne  med  de  store  Kunstnere  som  med  sine  bed¬ 
ste  Venner,  og  kunde  beskrive  deres  Værker  saa  levende,  at  man  kendte 
dem  længe  før  end  man  havde  set  dem. 

Men  medens  Roed  levede  disse  fem  Aar  borte  fra  Danmark,  hang 
hans  Tanker  med  bestandig  Hengivenhed  ved  Hjemmet  og  alle  de  Kære 
derhjemme. 

Da  hans  yngste  Søster  Signe  blev  konfirmeret,  sendte  han  hende  en  lille 
Æske  med  nogle  smaa  romerske  Perler,  en  Mosaiknaal  med  et  lille  Hunde¬ 
hoved,  og  et  Par  smaa  Ørenringe.  Det  hele  var  meget  smaat  og  har  næppe 
kostet  mange  Lire.  Men  et  lille  Brev,  som  ledsagede  denne  Gave,  vidner 
bedst  om  Roeds  Følelse  for  alle  derhjemme  i  Ringsted,  og  jeg  vil  derfor 
anføre  det  her. 

Rom,  den  17.  Januar  1840. 

Til  Jomfru  Signe  Roed 
i  Ringsted. 

Danmark. 

„Min  Pulle. 

Du  kan  vel  begribe,  at  jeg  gierne  gad  kommet  og  fulgt  dig  i  Kirken 
Søndagen  efter  Paaske  og  hørt  hvor  godt  du  kan  svare  for  dig,  og  saa 
være  med  at  spise  Sagosuppe  og  køre  i  Skoven;  men  da  dette  nu  ikke 
kan  skee,  saa  maa  du  lade  Indholdet  af  denne  lille  Æske  gaae  i  mit  Sted. 
Du  skal  ikke  blive  bange  for  Buldbideren  (Hunden  paa  Naalen).  Per¬ 
lerne  synes  du  vidst  godt  om  og  Ørenringene  er  da  heller  ikke  daar- 
lige,  for  det  er  ægte  Stene  (Turkiser).  Hvis  nu  Captain  Kjerulf  med 
sin  Frue  kommer  igennem  Ringsted  ved  Dagen,  saa  vil  de  maaskee 
selv  bringe  dig  dette  tilligemed  mange,  mange  Hilsener  fra  din  Jør¬ 
gen.  Og  saa  kunde  du  gerne  kysse  dem  for  Ulejligheden.  Hvis  de  der¬ 
imod  kommer  om  Natten  med  Deligensen,  saa  tænker  jeg  nok,  at  Post¬ 
mesteren  er  saa  god  at  tage  imod  det  og  bringe  dig  det  siden.  Hils  saa 
Fader,  Moder,  Hanne,  Mette,  Line,  Signe  (hende  selv),  Hans,  Maren, 
Thea,  Drengen  og  flere. 

Far  saa  vel,  min  Engel !!“ 

Man  sendte  gerne 
Breve  med  Bekendte 
paa  den  Tid.  Posten 
var  langsom  og  ikke 
altid  saa  sikker,  og 
Breve  kostede  Penge. 

Men  blandt  dem,  der 
altid  sad  og  længtes 
efter  Roeds  Breve  fra 
Italien,  var  en,  som 
havde  lovet  at  vente 
paa  ham.  Det  var  — 
som  man  den  Gang 
sagde  —  Jomfru  Emi¬ 
lie  Mathilde  Kruse, 
med  hvem  Roed  havde 
forlovet  sig  inden  han 
rejste. 

Hun  var  Datter  af 
Operasangeren  Kruse 
(afnorskSlægt)oghans 
Hustru  Louise  Sonnin, 
hvis  Fader  var  en  ind¬ 
vandret  Sydtyroler. 

Emilie  Kruse  var  i 
sin  Ungdom  en  af  de  bekendte  Skønheder  i  det  den  Gang  saa  lille  Kjøben- 
havn,  hvor  alle  Mennesker  kendte  hverandre. 

Medens  Roed  var  i  Italien,  boede  hun  med  sin  Moder,  som  nu  var  Enke, 
hos  sin  Broder  August  Kruse,  som  den  Gang  var  Skovrider  paa  Gissel- 
feldt  hos  Greve  Danneskjold. 

Det  har  nok  været  lange  Venteaar  derude  i  det  lille  Skovriderhus,  da 
Brevene  kun  kom  sparsomt,  og  Emilie  selv  led  af  en  langvarig  Øjen¬ 
sygdom,  som  hindrede  hende  i  at  læse  og  foretage  sig  noget  Haandarbejde. 


Portræt  af  J.  Roeds  Moder. 

Udstillet  1849.  Tilhører  den  kongelige  Malerisamling. 

Moderenvar  en  klog  og 
stræng  gammel  Dame. 
Hun  sværmede  forNa- 
poleon  og  Voltaire  og 
sad  helst  tavs  ved 
sin  Brodereramme,  da 
hun  havde  et  særligt 
Talent  til  at  brodere 
med  Silke  og  Guld. 
Hun  var  ikke  videre 
tilfreds  med,  at  hen¬ 
des  skønne  Datter  hav¬ 
de  gjort  et  saa  daar- 
ligt  Valg  som  en  fat¬ 
tig  Maler,  der  blev 
borte  i  Aar  og  Dag,  og 
gjorde  alt  andet  end  at 
opmuntre  hende  i  hen¬ 
des  Venten.  Men  Emi¬ 
lie  holdt  trofast  ud,  og 
da  Roed  endelig  kom 
hjem  i  1842,  holdt  de  Bryllup  og  flyttede  til  Kjøbenhavn  ind  i  en  lille  Lej¬ 
lighed  paa  Kristianshavn. 


Neptuntemplet  i  Postum. 

Udstillet  1851.  Tilhører  den  kongelige  Malerisamling. 


I  denne  Lejlighed  blev  deres  første  Barn,  Undertegnede,  født  midt  under 
en  stor  Ildebrand  i  Nabolaget,  og  nu  maa  jeg  i  Parenthes  bede  om  Tilla¬ 
delse  til  at  sige  Fader  om  min  egen  Fader,  siden  jeg  nu  bliver  indblandet 
i  Historien  og  det  i  Længden  er  saa  anstrængende  at  kalde  sine  Forældre 
ved  Efternavn. 

I  Begyndelsen  var  det  temmelig  trangt  for  de  unge  Ægtefolk.  Det  er  just 
ikke  uden  Bekymringer,  at  man  lever  paa  Muligheden  for  at  faa  et  Par 
Billeder  solgte  om  Aaret,  og  i  den  Tid  betaltes  Malerier  en  hel  Del  daar- 
ligere  end  nu.  —  Men  det  gik! 

Moder  var  saa  ganske  uden  Fordringer  for  sin  egen  Person  og  kunde 
finde  sig  i  alt.  Hun  havde  desuden  den  sjældne  Evne  at,  som  Englænderne 
siger:  „Get  the  two  ends  to  meet!“ 

Man  kan  for  Resten  knap  tænke  sig  to  forskelligere  Mennesker  end  Fa¬ 
der  og  Moder.  Men  de  kompletterede  og  forstod  hinanden. 

Egentlig  var  nok  Fader  den  blødeste  af  dem,  og  han  havde  en  bestandig 
Hjælp  i  Moders  kraftige,  næsten  mandige  Natur. 

Han  tog  sig  let  Smaating  nær. 

Hun  blæste  ad  dem. 

Hans  Sind  vekslede  ofte  og  tog  Indtryk  af  meget  udefra.  Hun  var  altid 
den  samme;  dybt  alvorlig  indeni,  men  i  ydre  Væsen  glad  og  frejdig. 

Fader  led  ikke  blot  ved  at  være  Vidne  til  de  Sorger,  som  kunde  ramme 
hans  nærmeste,  men  følte  stærk  Deltagelse  for  fremmede  og  uvedkom¬ 
mende,  hvis  der  hændte  dem  noget  ondt. 

Jeg  husker,  at  da  jeg  engang  i  min  Barndom  gik  med  Fader  paa  Fari- 
magsvejen,  kom  der  en  Herre  ud  af  Laagen  til  en  Have.  Han  bar  selv  en 
lille  blomstersmykket  Kiste  under  Armen.  Jeg  kap  aldrig  glemme  med  hvil¬ 
ket  Udtryk  af  dyb  Smerte  Fader  saa  efter  ham  og  sagde:  „Den  stakkels 
Mand“.  En  anden  Gang  var  det  ved  Toldboden,  da  et  Dampskib  skulde  gaa, 
at  en  Kone  ikke  kunde  finde  en  lille  Dreng,  som  var  kommen  bort  i  Folke¬ 
mængden.  Hun  løb  om  med  et  vildt  Udtryk  og  ledte  efter  ham. 

Længe  efter  at  vi  var  komne  hjem,  sagde  Fader  med  et  saa  ulykkeligt 
Udtryk:  „Aa,  bare  hun  dog  fandt  ham!“ 

Ved  Moder  var  derimod  noget  af  en  spartansk  Kvinde,  som  gjorde,  at 
hun  aldrig  beklagede  sig,  hvor  ondt  hun  end  kunde  have  det.  Hun  syntes 
ikke  om  at  blive  beklaget  og  hun  taalte  ikke,  at  andre  beklagede  sig. —  „Alt 
saadan  noget  skal  man  beholde  for  sig  selv  og  vise  andre  et  glad  Ansigt  1“ 
Det  var  hendes  Regel. 

Men  hun  var  utrættelig  i  sin  Omhu  og  Omtanke  for  sin  Mands  Bedste. 
Han  skulde  altid  have  det  godt.  Hans  Arbejde  skulde  først  og  fremmest 
respekteres  og  aldrig  forstyrres,  og  hun  deltog  med  hele  sin  Sjæl  i  hans 
Kunstnergærning. 

I  deres  ydre  Optræden  var  de  ogsaa  forskellige  fra  hinanden. 

Naar  Fader  gik,  gik  han  temmeligt  langsomt  og  trak  det  ene  Ben  lidt 

efter  sig.  Moder  gik  rank,  næsten  lidt  bag  over,  og  da  hun  var  yngre,  altid 
i  rask  Takt.  Hjemme  i  sit  Hus  fløj  hun  af  Sted. 

Fader  tænkte  som  han  malede:  langsomt,  grundigt,  med  mange  Detailler. 
Moder  opfattede  hurtigt  og  skizzerede  sine  Tanker  i  stort. 

Fader  holdt  sig  i  sin  Kunst  helst  til  den  Virkelighed,  han  havde  for  sig. 

Moder  havde  en  ualmindeligt  rig,  men  bred  og  sund  Fantasi.  Det  for¬ 
undrer  mig,  at  hun  ikke  kunde  digte. 

I  Samlivet  med  Fader  udviklede  hun  sin  Sans  for  alt,  hvad  der  opfyldte 
ham,  og  deres  Samtaler  drejede  sig  oftest  om  Kunst.  Begge  elskede  de  Mu¬ 
sik,  uden  egentlig  at  dyrke  den,  skønt  Moder  i  sine  Pigeaar  havde  havt  en 
smuk  Mezzosopran.  Begge  holdt  de  af  at  læse  og  nød  alle  de  store  Digtere 
sammen.  Af  fremmede  Sprog  læste  de  dog  kun  tysk  med  Lethed.  Fader  fore¬ 
trak  mere  og  mere  historiske  og  biografiske  Arbejder,  hvorimod  Moder 
kunde  være  helt  oppe  i  en  lang  Roman.  — Jeg  husker,  hvordan  hun  og  en 
Søster  til  Julius  Lange,  Therese  Lange,  som  boede  hos  os  nogle  Aar,  i  Maa- 
neder  læste  højt  hver  Aften  i  en  Roman,  der  var  oversat  fra  tysk:  „So- 
phies  Rejse  fra  Memel  til  Sachsen“.  En  Rejse,  som  til  stor  Ærgrelse  for  os 
Børn  aldrig  syntes  at  ville  tage  Ende. 

Moder  havde  en  vis  abrupt  Maade  at  kaste  sig  ind  paa  store  Spørgsmaal, 
der  somme  Tider  stødte  fremmede.  —  Naar  nogen  saadan  pludselig  blev 
taget  i  Kraven  og  spurgt  om,  hvad  de  tænkte  om  Michel  Angelos  „Domme¬ 
dag"  eller  Shakespeares  „Kong  Lear",  saa  stejlede  de  og  saa  forskrækkede 
ud.  Men  vi,  som  kendte  Moder,  vidste,  at  hendes  Tanker  bestandig  syssel¬ 
satte  sig  med  Ting,  der  laa  uden  for  Hverdagslivet,  og  at  det  var  ganske 
naturlige  Ytringer  af,  hvad  hun  gik  og  grublede  paa,  som  gav  sig  Luft  i 
Ord. 

Fra  Christianshavn  flyttede  Forældrene  til  Bredgade  og  kort  derefter  til 
Salomonsens  Gaard  paa  Kongens  Nytorv,  hvor  vi  boede  en  fire  Aar.  Det 
var  i  en  Lejlighed  i  Baggaarden  paa  tredie  Sal,  hvor  man  fra  nogle  Vin¬ 
duer  havde  Udsigt  til  store  Haver,  fra  Thotts  Palæ  ned  mod  Marmorkir¬ 
ken. 

Dette  var  det  første  Barndomshjem,  som  jeg  husker.  Der  var  store  Stuer, 
og  Fader  havde  sit  Atelier  ved  Enden  af  en  lang  Gang,  —  i  min  Erindring 
er  den  bleven  umaadelig  lang. 

Somme  Tider  fik  jeg  Lov  at  rende  hen  at  besøge  ham  der,  medens  han 
malede  eller  spiste  Frokost,  som  Moder  bragte  ham  paa  en  Bakke,  og  der 
var  altid  noget  vist  højtideligt  ved  Faders  Atelier.  Der  stod  ogsaa  en  meget 
dyb,  gammel  Lænestol,  som  det  var  saa  dejligt  at  krybe  op  i  og  helst  at 
falde  i  Søvn  i.  I  dette  Atelier  husker  jeg,  at  Fader  malede  en  Altertavle, 
hvor  Moder  stod  Model  til  Madonna  og  Lundbye  til  St.  Josef.* 

Ogsaa  husker  jeg,  at  Fader  her  malede  et  Portræt  af  Orla  Lehmanns  Hu¬ 
stru,  født  Marie  Puggaard,  en  Dame,  som  alle  Kunstnerne  paa  hendes  Tid 
beundrede. 

Jeg  husker  hende  staa  i  en  hvid  Kjole  paa  et  lille  Tæppe  i  grønt  og  sort 
med  gule  Stjerner,  og  naar  hun  var  gaaet,  laa  der  gerne  en  hel  Del  smaa 
Stykker  Brystsukker,  indviklede  i  kulørte  Papirer,  paa  Tæppet,  som  jeg  fik 
Lov  til  at  samle  op,  hvorfor  jeg  ansaa  hende  som  et  Slags  højere  Væsen, 
der  efterlod  saadanne  Herligheder,  hvor  hun  skred  frem. 

Da  Forældrene  havde  et  Værelse  tilovers,  blev  det  lejet  ud  til  Lundbye, 
som  blev  min  første  Ven  her  i  Verden.  Jeg  fik  ofte  Lov  at  gaa  ind  til  ham 
og  hjælpe  ham  med  at  sætte  hans  Svovlstikker  i  Orden.  Han  var  saa  god 
imod  mig,  sang  Kæmpeviser  for  mig  og  gav  mig  Presenter.  Jeg  husker 
ganske  tydeligt,  hvordan  han  stod  i  sin  Soldateruniform,  og  Fader  og  Moder 
græd,  da  de  tog  Afsked  med  ham.  Det  staar  ogsaa  tydeligt  for  mig,  da  Ver- 
mehren  ikke  længe  efter  kom  op  til  Forældrene  og  fortalte,  at  Lundbye  var 
falden  ved  et  Vaadeskud,  og  hvordan  jeg  ved  Synet  af  de  stores  Sorg  blev 
betagen  af  denne  hemmelighedsfulde  Angst,  jeg  kan  næsten  sige  Aversion, 
som  Børn  har  for  Døden.  Uden  at  forstaa  det,  anede  jeg,  at  der  var  sket 
noget  forskrækkeligt. 

Vore  nærmeste  Naboer  var  for  Resten  Doktor  Lange,  gift  med  Digteren 
Paludan  Møllers  Søster.  De  omgikkes  meget  med  Forældrene,  som  satte 
stor  Pris  paa  dem,  og  deres  gensidige  Venskab  varede  til  Døden  skilte 
dem. 

Længere  hen  i  Livet  blev  Julius  Lange  en  af  dem,  paa  hvilken  Fader 
havde  stor  Indflydelse.  Jeg  tror  med  Sikkerhed  at  kunne  sige,  at  det  egent¬ 
lig  var  denne  Indflydelse,  som  fik  Lange  til  at  give  sig  helt  ind  paa  Kunst¬ 
studiet  og  grundlagde  hele  hans  Kunstanskuelse. 

*  Den  hellige  Familie,  Altertavle  til  Gladsakse  Kirke.  Udstillet  1849. 

Medens  vi  boede  her 
paa  Kongens  Nytorv,  blev 
min  eneste  Broder,  Hol¬ 
ger  Peter  Roed,  født  1 846. 
Han  var  fra  Fødselen  af 
en  dejlig  Dreng  og  blev 
sine  Forældres  største 
Glæde.  Den  eneste  Sorg, 
han  nogensinde  forvoldte 
dem,  var  egentlig  den,  at 
han  døde  fra  dem  midt  i 
sin  bedste  Ungdom. 

Der  kom  for  Resten 
mange  Mennesker  hjem 
til  Forældrene  i  den  Tid. 
Der  var  aldrig  Tale  om 
Middags-  eller  Aftensel¬ 
skaber.  Men  de  kom 
dryppende  en  eller  to  ad 
Gangen,  af  sig  selv,  og 
der  blev  da  kun  sat  en 
Tallerken  mere  paa  Bor¬ 
det,  og  Moder  gav  dem 
The  og  Smørrebrød. 

En  af  dem,  som  oftest  besøgte  Forældrene,  var  Marstrand. 

Han  var  den  Gang  ugift,  og  lige  fra  det  Øjeblik,  Fader  havde  faaet  sit 
eget  Hjem,  søgte  han  derhen. 

Fader  har  fortalt,  hvordan  Marstrand  kom  op  om  Aftenen  og  siden  aldrig 
vilde  gaa.  Tilsidst  slukkede  de  Lampen  og  gik  i  Seng. 

Men  gennem  Døren  hørte  de  hvordan  Marstrand  famlede  sig  hen  til 
Klaveret  og  satte  sig  til  at  spille  Overturen  til  „Figaro“  med  en  Finger. 
Naar  han  havde  opmuntret  sig  en  Stund  med  denne  Musiknydelse,  hørte  de 
hvordan  Entredøren  endelig  blev  smækket  i  og  Marstrand  bumsede  ned 
ad  Trappen.  Marstrand  elskede  Musik.  Naar  han  sagde:  „Aa,  Mosek!“  saa 
straalede  hans  Ansigt. 


Templet  ved  Kora. 

Tilhører  den  kongelige  Malerisamling. 

Han  vilde  altid  gerne  være  med,  om  saa  bare  i  en  Krog,  naar  der  blev 
musiceret  og  han  var  Bassen  i  det  meget  beskedne,  lille  Sangselskab,  som 
begyndte  hos  Forældrene  under  Henrik  Rungs  Ledelse  og  som  var  det  lille 
Frø,  hvoraf  siden  Kjøbenhavns  Cecilieforening  blomstrede  op. 


Ribe  Domkirke. 

Udstillet  1854.  Tilhører  Kunstforeningen  i  København. 

Det  første  tydelige  Minde,  jeg  har  i  Livet,  er  det,  at  jeg  sad  paa  Gulvet 
i  Dagligstuen  paa  Kongens  Nytorv  og  hørte  dem  synge  Palæstrina  og  Du- 
rante.  Rung  sad  ved  Klaveret.  Fader,  Moder,  Marstrand,  Maleren  Wegener 
og  et  Par  Damer  var  de  syngende. 

Det  forundrede  mig,  at  Tonerne  ligesom  kom  højt  oppe  fra,  og  jeg  ind¬ 
bilder  mig,  at  jeg  lige  fra  den  Tid  har  faaet  et  bestemt  Indtryk  af  Musikens 
Væsen. 


Forældrene  lærte  mig  Bibelshistorie  efter  Rafaels  Loggier.  Fader  havde 
en  stor  Bog,  større  end  jeg  selv  var,  indbunden  i  Læderbind,  med  meget 
gode  Reproduktioner  efter  Loggierne  (maaske  det  var  Træsnit?).  Heri  viste 
han  mig,  hvordan  Skabelseshistorien  var  gaaet  til,  og  i  mange  Tider  stod 
det  indprentet  i  min  Forestilling,  hvordan  Gud  skrævede  over  Skyerne  og 
satte  Solen  og  Maanen,  som  to  Pandekager,  fast  paa  Himlen  med  et  Klask, 
saadan  som  Rafael  har  fremstillet  det. 

I  Aaret  1851  brød  vi  saa  op  fra  Hjemmet  paa  Kongens  Nytorv.  Fader 
havde  af  Professor  Martin  Hammerich  —  den  Gang  Rektor  ved  Drenge¬ 
skolen  paa  Christianshavn  —  faaet  Bestilling  paa  at  kopiere  Rafaels  „Ma¬ 
donna  di  St.  Sisto“  i  Dresden,  og  han  tog  sin  Hustru  og  sine  Børn  med  sig 
derned. 

I  det  Aar,  vi  boede  i  Dresden,  husker  jeg  næsten  aldrig  jeg  saa  Fader, 
uden  naar  han  sad  i  Galleriet  og  malede. 

Han  gik  helt  og  holdent  op  i  sin  store  Opgave  og  Moder  ligesaa.  Jeg  har 
ogsaa  Følelsen  af,  at  hele  vor  Tilværelse  i  den  Tid  var  overstraalet  af  den 
himmelske  Aabenbarelse,  som  Rafael  har  givet  Menneskene  i  dette  Billede. 
Det  var  ligesom  ikke  noget  malet,  men  noget  oplevet.  Og  siden  kunde  vi 
Børn  aldrig  se  store,  lysende  Skyer  paa  Himlen  uden  at  vise  dem  til  hin¬ 
anden  og  sige:  „Ser  du!  saadanne  Madonnaskyer!" 

Da  Fader  havde  tegnet  Billedet  (hvad  han  altid  gjorde  inden  han  begyndte 
at  male)  og  tog  fat  paa  Farverne,  kunde  han  ikke  faa  den  Tone  over  dem, 
som  var  paa  Originalen.  Han  blev  bekymret  derover  og  grublede  paa,  hvad 
Aarsagen  dertil  kunde  være.  Tilsidst  mente  han  at  have  fundet  Forklaringen. 
Han  troede  at  kunne  se,  at  Rafael  maatte  have  undermålet  hele  Billedet 
med  en  rødbrun,  varm  Farve,  og  han  gjorde  det  samme.  Efter  denne  Frem- 
gangsmaade  fik  han  det  Resultat  frem,  som  han  stræbte  efter. 

Mange  Aar  efter,  da  jeg  var  med  Fader  i  Florenz,  havde  han  den  Til¬ 
fredsstillelse  at  faa  et  tydeligt  Bevis  paa,  at  han  havde  set  rigtigt,  da  han 
malede  „Madonna  di  St.  Sisto“.  Der  findes  nemlig  i  Florenz  et  Billede  af 
Rafael,  som  kun  er  undermålet:  Engle,  der  synger  efter  en  lang  Perga¬ 
mentsrulle  under  Madonnas  Throne  (jeg  husker  ikke  Billedets  Navn).  Denne 
Undermaling  er  udført  med  samme  rødbrune  Farvetone,  som  Fader  havde 
anet  laa  til  Grund  for  Farverne  i  „Madonna  di  St.  Sisto“. 

Medens  Fader  malede  „Madonna"  i  Dresden  fik  han  Lov  til  at  lade  det 
store  Glas  tage  bort,  som  bedækkede  Billedet,  noget,  som  ellers  aldrig  blev 
tilladt.  Den  daværende  Direktør  ved  Musæet  saa  med  forstaaende  Beun¬ 
dring,  hvilken  Kopist  han  havde  at  gøre  med  i  Fader,  og  gjorde  en  Und¬ 
tagelse  for  ham. 

En  Dag,  da  Fader  var  færdig  med  Dagens  Arbejde,  kom  Direktøren  for 
at  se  derpaa.  Han  tog  da  Fader  under  Armen  og  spaserede  gennem  hele 
Galleriet  med  ham.  Dette  omtalte  Fader  som  en  stor  Ære,  der  var  blevet 
bevist  ham. 

I  det  jeg  nævner  dette,  vil  jeg  med  det  samme  sige,  at  det  var  saa  godt 
som  den  eneste  Gang  jeg  har  hørt  Fader  fremhæve,  at  man  havde  vist  ham 
nogen  Opmærksomhed  som  Maler.  Han  talte  ellers  aldrig  om,  hvorvidt 
nogen  havde  rost  ham  eller  sagt  noget  fordelagtigt  om  hans  Billeder. 

Kunstnerne  levede  jo  i  det  hele  et  stillere  Liv  den  Gang  end  nu,  ikke  saa 
jagede  under  Aviskritikernes  Svøber. 

De  søgte  helst  deres  Kritik  hos  deres  Kunstnerkammerater  eller  hos  saa- 
danne  kunstforstandige  Mennesker,  hvis  Dom  de  satte  Pris  paa,  men  hver¬ 
ken  Kunstnerne  eller  Publikum  styrtede,  saadan  som  nu,  direkte  efter 
enhver  Udstilling  hen  for  at  se  hvad  „Aviserne  sagde". 

Det  hændte  sjældent,  at  Fader  var  fornøjet  med  et  Billede,  han  havde 
fuldendt.  Han  syntes  egentlig  aldrig,  at  han  fik  noget  saa  færdigt,  som  han 
vilde  have  det.  Eller  ogsaa  syntes  han,  at  han  havde  haft  Billedet  bedre  paa 
et  tidligere  Stadium  og  havde  arbejdet  noget  af  det  bedste  deri  bort,  — 
hvad  der  nok  ogsaa  somme  Tider  var  Tilfældet.  Og  hvis  han  ikke  selv  var 
rigtig  tilfreds,  saa  gjorde  andres  Ros  ham  ingen  Fornøjelse. 

For  Resten  tror  jeg,  at  just  Kopien  efter  „Madonna  di  St.  Sisto"  var  et 
af  de  Arbejder,  som  han  var  mest  fornøjet  med.  Han  syntes,  at  det  var  en 
god  Kopi  og  var  glad  over  at  have  malet  den;  og  de  fleste,  som  har  set 
den,  vil  vist  ogsaa  indrømme,  at  den  er  kommen  Originalen  mærkeligt  nær, 
baade  i  Detaillerne  og  i  Helhedsvirkningen. 

Da  vi  kom  hjem  fra  Dresden,  flyttede  vi  ind  paa  Østre  Kalkbrænderi, 
hvor  Fader  lejede  et  Hus  af  Asessor  Glahn,  som  havde  en  Fotogénfabrik 
derude. 

Huset  laa  i  en  stor  Have  og  var  nok  egentlig  bestemt  til  at  være  et 
Landsted.  Omgivelserne  var  den  Gang  fuldkomment  landlige  uden  Huse 
eller  Gaarde  i  Nærheden  af  Kalkbrænderiet.  Rundtom  havde  man  store, 
aabne  Marker  og  Stranden  tæt  ved. 

Den  Stue,  som  var  bestemt  til  Havestue,  tog  Fader  til  Atelier.  Det 
var  ikke  noget  videre  godt  Atelier,  med  flimrende  Lys  fra  Træerne 
udenfor.  Her  malede  han  dog  mange  gode  Portræter.  Blandt  andre  Wel- 
havens  og  Munchs.  En  populær  eller  søgt  Portrætmaler  var  jo  egentlig 
Fader  ikke.  Damerne  vilde  ikke  gerne  males  af  ham.  Han  gjorde  dem 
ikke  kønne  nok.  Det  er  jo  ogsaa  sandt,  at  hans  Portræter  af  Mænd 
og  gamle  Folk  lykkedes  ham  bedst.  Han  malede  ogsaa  de  forskellige 
Personligheder  paa  en  forskellig  Maade.  Man  erindre  sig  det  kraftige  Por¬ 
træt  af  Welhaven,  det  aandfulde  blege  af  A.  Munch,  Portrætet  af  H.  Rung 
med  Guitaren,  saa  varmt  og  fyldigt  i  Farven,  og  Portrætet  af  hans  gamle 
Moder  i  Nationalgalleriet,  udført  med  en  saadan  Ømhed  i  hver  eneste  De¬ 
tail,  at  han  med  dette  Portræt  har  sat  hende  et  Minde,  der  vil  leve  til 
fjærne  Tider. 

Det  var  en  lang  Vej  fra  Kalkbrænderiet  ind  til  Byen,  da  der  den  Gang 
ikke  var  Tale  om  Omnibusser  eller  Sporvogne. 

Man  gik  paa  sine  Ben.  Vi  Børn  havde  vor  Skole  i  Gothersgade.  Holger 
i  Maribos  Drengeskole  og  jeg  i  hans  Pigeskole,  hvor  den  uforglemmelige 
Susette  Dalgas  var  Forstanderinde.  Vejen  fra  Kalkbrænderiet  til  Kongens 
Nytorv  tog  næsten  en  Time.  Men  skønt  vi  boede  saa  langt  borte,  kom 
der  i  de  Aar  mange  Mennesker  ud  til  os  i  Besøg.  Man  ansaa  det  næsten 
som  en  lille  Udflugt  paa  Landet,  og  man  vidste,  at  man  var  velkommen. 
Fader  gik  selv  ofte  til  Byen  om  Aftenen,  naar  hans  Arbejde  var  færdigt. 

Han  havde  Trang  til  at  være  sammen  med  Mennesker  og  høre  Folk  tale. 
Moder  gik  derimod  saa  godt  som  aldrig  ud,  og  var  hun  med,  saa  var  vi 
Børn  ogsaa  med.  Blandt  Forældrenes  kæreste  Venner  maa  nævnes  foruden 
Doktor  Langes,  hvis  Datter  Therese  boede  et  Par  Aar  hos  os,  Professor  F. 
C.  Sibbern,  som  boede  ved  Nørrevold.  Hans  ældste  Datter  Grethe  var  min 

Moders  bedste  Veninde  og  hele  vor  Families  Yndling,  et  af  de  mest  bega¬ 
vede  og  sjælfulde  Mennesker,  som  jeg  har  mødt  i  Livet. 

Malerne  Vermehren,  Exner,  Sonne,  Hammer  og  Olrik  var  ogsaa  blandt 
de  Mennesker,  som  af  og  til  fandt  Vejen  til  os. 

Senere,  da  Marstrand  og  Skovgaard  giftede  sig,  hørte  de  ogsaa  til  For¬ 
ældrenes  Omgangsvenner.  Især  var  vi  meget  sammen  med  Marstrands. 

Til  vore  nærmeste  Venner  hørte  ogsaa  Professor  Martin  Hammerich  og 
hans  Familie,  som  boede  helt  ude  paa  Christianshavn,  og  hvor  Børnene  var 
jævnaldrende  med  min  Broder  og  mig. 

De  kom  ofte  den  lange  Vej  ud  til  os  paa  Kalkbrænderiet  og  tilbragte  en 
Dag  hos  os. 

Somme  Tider  var  vi  alle  ogsaa  ude  hos  dem  paa  Kristianshavn,  hvor 
Hammerich  havde  ladet  indrette  den  største  og  smukkeste  Stue  til  „Ma¬ 
donna  di  St.  Sisto“s  Ære,  den  saakaldte  Madonnasal. 

Rundt  om  Billedet  havde  Hilker  malet  en  tyk  Guirlande,  graat  i  graat 
paa  sort  Grund,  af  Frugter  og  Blomster  i  Renaissancestil  og  foran  Billedet 
hang  en  Kopi  i  Bronze  af  Lampen  med  de  svævende  „putti“,  som  løser 
Madonnas  Krone,  hvortil  Originalen  findes  i  Rom  i  Kirken  St.  Maria  del 
Popolo  og  hvori  der  brændte  Gasblus  som  Stjerner. 

Professor  M.  Hammerich  var  en  af  de  Personer,  som  viste  den  største 
Interesse  for  Faders  Kunst.  Han  lod  ham  senere  udføre  det  forudnævnte 
Selvportræt  af  Rafael,  et  Portræt  af  Kingo  og  tilsidst  et  Portræt  af  sin  Hu¬ 
stru,  født  Aagaard.  Dette  blev  dog  ikke  saa  godt,  som  man  havde  ønsket  det. 

Naar  vi  fra  et  saadant  Besøg  hos  Hammerichs  skulde  hjem  de  mørke 
Vinteraftener  fra  Christianshavn  og  ud  til  Kalkbrænderiet,  syntes  nok  vore 
smaa  Ben,  at  det  blev  noget  drøjt. 

Fader  tog  da  somme  Tider  en  Droske  og  lod  os  køre  til  „Porten"  ved 
Østervold.  Men  naar  man  just  var  faldet  saa  dejligt  i  Søvn  i  et  Hjørne  af 
Vognen,  saa  blev  man  purret  ud  ved  Østerport,  thi  saa  snart  man  kom 
uden  for  Porten,  blev  Betalingen  for  Vognen  større.  Saa  maatte  man  til  at 
traske  igen  den  lange  Vej  gennem  Alleerne,  Østerbro  og  videre  ud  til  Kalk¬ 
brænderiet. 

Naar  vi  var  ved  Enden  af  Haven,  tog  Fader  en  lille  Fløjte  frem  som  han 
peb  i,  for  at  Pigen  skulde  komme  med  Lygten  og  lyse  os  ind  igennem  Ha- 

ven,  hvor  Sneen  ofte  laa  højt  i  de  Vintre,  vi  boede  der.  Og  saa  var  man 
endelig  lykkeligt  og  vel  hjemme. 

I  disse  Aar  begyndte  Fader  at  lære  sine  Børn  at  tegne.  Holger  havde  da 
tegnet  fra  han  kunde  holde  paa  et  Blyant,  og  Fader  saa  snart,  at  hans  Søn 
var  født  og  baaren  til  at  blive  Maler.  Med  den  største  Omsorg  har  han 
ogsaa  samlet  og  opbevaret  hver  lille  Lap,  som  Holger  tegnede,  fra  han  var 
to  til  han  var  fjorten  Aar,  og  klistret  dem  op  i  en  Bog.  Derimod  er  des¬ 
værre  alle  de  dejlige  Tegninger,  som  Holger  Roed  udførte  i  sin  modne 
Alder,  bievne  spredte  for  alle  Vinde.  Han  gav  dem  bort  til  hvem  der  vilde 
have  dem. 

Moder  tegnede  ogsaa  meget  for  os  Børn.  Saasnart  hun  foralte  os  noget, 
illustrede  hun  det  med  det  samme.  Hvis  hun  havde  dyrket  dette  Talent,  saa 
var  hun  uden  Tvivl  kommen  til  at  tegne  meget  godt,  men  saa  snart  hun 
havde  giftet  sig  med  en  Maler,  opgav  hun  Tanken  om  selv  at  bringe  det 
til  noget  i  Kunsten. 

Hun  brugte  nu  kun  Tegningen  til  Fornøjelse  for  sig  selv  og  sine  Børn 
eller  som  et  Erindringsmiddel,  naar  hun  var  paa  Landet  og  vilde  bevare 
visse  Situationer. 

I  disse  Aar  boede  ogsaa  et  Par  Kunstnere  i  Huset  hos  Forældrene,  da 
de  havde  nogle  Stuer  at  leje  ud. 

Det  var  en  norsk  og  en  svensk  Kunstnerinde,  som  undervistes  af  Fader 
i  at  male.  Og  saa  havde  vi  i  længere  Tid  Karikaturtegneren  Fritz  Jiir- 
gensen  i  Huset.  Han  var  et  meget  elskværdigt  og  musikalsk  Menneske, 
men  al  Forældrenes  Omhu  og  Interesse  for  ham  kunde  desværre  ikke  holde 
ham  tilbage  fra  det  Driverliv,  som  lidt  efter  lidt  ødelagde  baade  ham  selv 
og  hans  Talent.  Jeg  husker  ham  som  en  venligt  smilende  Mand  med  rødt 
Skæg  og  en  blid  Stemme.  Han  spillede  godt  paa  Guitar  og  morede  sig, 
naar  jeg  udførte  de  første  smaa  Klaverstykker,  jeg  havde  lært,  for  ham. 

Naar  Fader  var  hjemme  om  Aftenen  sad  han  for  det  meste  inde  i  sit 
Atelier  ved  sit  Skrivebord,  hvor  han  enten  læste  i  en  eller  anden  Bog  eller 
ogsaa  saa  i  sine  Skuffer.  Han  havde  altid  en  hel  Del  Smaating,  som  han 
syslede  med,  og  var  meget  behændig  paa  sine  Fingre  til  at  lime  og  klistre, 
og  gøre  Ting  i  Stand,  som  var  gaaet  i  Stykker. 

Somme  Tider  sysselsatte  han  sig  ogsaa  med  at  radere  ved  Lys  efter  sine 

egne  Billeder,  men  det  kunde  Moder  ikke  lide,  da  hun  var  bange  for  at  det 
skulde  tage  paa  hans  Øjne. 

Han  var  i  et  og  alt  en  Mand,  der  elskede  Orden. 

Naar  man  taler  saa  meget  om  Kunstnernes  Uorden  og  Upraktiskhed,  saa 
har  jeg  en  ganske  anden  Erfaring  derom,  da  jeg  aldrig  har  set  noget  Men¬ 
neske  være  mere  ordentlig  med  alt  han  havde  at  gøre  med,  end  Fader. 
Han  kunde  slet  ikke  arbejde,  hvis  ikke  alt  stod  paa  sin  Plads,  ja  endogsaa 
Blyanter  og  Penne  paa  hans  Bord  laa  i  den  nøjeste  Symmetri.  Dermed 
fulgte  ogsaa  hans  Sands  for  alt,  hvad  der  var  godt  og  ordentlig  gjort.  Han 
kunde  ikke  blot  i  lange  Stunder  sidde  og  holde  paa  en  lille  græsk  Statu¬ 
ette  og  vende  og  dreje  paa  den  med  Beundring,  men  han  kunde  nyde  at  se, 
hvis  en  Æske  var  sat  nøje  sammen  eller  en  Bog  godt  indbunden.  Han  havde 
stor  Interesse  for  Uhre,  som  var  sindrigt  konstruerede  og  gik  præcist,  og 
saa  havde  han  en  ganske  særlig  Svaghed  for  Laase.  Han  skaffede  ikke  alene 
gode  Laase  til  sine  egne  Skuffer  og  Møbler,  men  han  havde  løse  Laase  lig¬ 
gende,  som  han  havde  købt,  blot  fordi  de  var  saa  godt  lavede  og  Nøglen  løb 
saa  let  i  dem.  Han  syntes  tidt,  at  det  var  kedeligt,  hvis  andre  ikke  kunde 
dele  denne  Beundring,  og  da  jeg  i  senere  Aar  rejste  udenlands  med  ham 
var  der  ofte  en  sejg  Strid  imellem  os,  naar  vi  gik  op  ad  Gaderne  i  de  store 
Byer,  da  jeg  gerne  vilde  staa  stille  foran  Juvelbutikkerne  og  Blomsterud¬ 
salgene,  hvorimod  Fader  kunde  staa  fastplantet  udenfor  et  Vindu  og  stirre 
paa  en  eller  anden  vidunderlig  Laas,  som  fængslede  hans  Opmærksomhed. 
Han  viste  da  ogsaa  den  største  Interesse  for  al  Kunstindustri.  Da  han  efter- 
haanden  fik  bedre  Raad,  gjorde  han  mange  Tegninger  til  sine  egne  Møbler, 
til  Sølvtøj  og  Smykker,  baade  for  sig  selv  og  andre,  og  han  nedlagde  en 
saadan  Omsorg  i  at  udarbejde  disse  Tegninger  og  ønskede  dem  saa  om¬ 
hyggeligt  udførte,  at  Haandværkerne  nok  ofte  syntes,  at  det  var  en  meget 
nøjeregnende  Mand,  de  havde  at  gøre  med. 

Men  han  var  ubevægelig.  Saasnart  det  gjaldt  Arbejde,  af  hvad  Slags  det 
end  maatte  være,  saa  var  hans  Ordsprog:  „Hastværk  har  Fanden  skabt11, 
og  han  handlede  derefter. 

For  Resten  var  der  ikke  noget  Haandværk,  som  han  ikke  interesserede 
sig  for. 

Sadelmagerarbejde,  Bogbinderi,  Smedearbejde  og  Vævning,  alt  havde  han 

Portræt  af  Digteren  Welhaven. 

Udstillet  1854.  Tilhører  Hr.  Grosserer  H.  Hirschsprung. 

Øje  for  og  Forstand  paa  og  i  alt  var  han  en  udpræget  Aristokrat  i  sin  Smag. 
Han  kunde  undvære  og  vente,  men  han  kunde  aldrig  købe  noget  daarligt 
eller  grimt.  Naar  det  gjaldt  om  at  skaffe  sig  noget  til  sit  Hus,  sagde  han 
ofte,  at  „Den,  som  køber  dyrt,  køber  billigt"  og  at  overhovedet  var  „Det 
bedste  godt  nok“.  Med  Tiden  samlede  han  da  ogsaa  et  Husgeraad,  som  be¬ 
stod  af  lutter  udvalgte  Ting  og  som  det  hver  Dag  var  ham  en  Nydelse  at 
se  paa. 

Uden  Tvivl  havde  Moder  ogsaa  Sands  for  alt,  hvad  der  var  smukt  af  ydre 
Ting,  men  hun  havde  ikke  samme  Trang  til  at  eje  dem,  som  Fader. 

Jeg  tror  ikke,  det  skulde  have  kostet  hende  meget  at  undvære  det  alt 
sammen.  Fader  var  Atheneren,  hun  var  Spartaneren  af  de  to. 

Medens  vi  boede  paa  Kalkbrænderiet  var  det  endnu  ret  knebent  med 
Faders  Indtægter,  og  jeg  er  ikke  vis  paa,  at  han  ikke  af  og  til  led  af  Næ¬ 
ringssorger.  Men  jeg  husker,  at  Moder  har  fortalt,  at  Fader  aldrig  gjorde 
den  mindste  Indvending  eller  Bemærkning,  naar  hun  bad  om  Husholdnings¬ 
penge.  En  anden  Husmoder  gav  engang  Moder  det  Raad,  at  hun,  hvis  hun 
vilde  bede  sin  Mand  om  Penge,  skulde  hun  faa  ham  ind  i  en  meget  livlig 
Samtale,  og  naar  han  saa  var  helt  oppe  i  noget  andet,  sige:  „Aa,  det  var 
sandt!  jeg  skulde  bede  dig  om  nogle  Penge".  Men  Moder  svarede,  at  saa- 
danne  Kunster  behøvede  hun  aldrig  at  gøre,  for  hun  fik  altid  hvad  hun  be¬ 
høvede,  saasnart  hun  bad  Fader  derom.  Han  vidste  formodentlig  ogsaa,  at 
ingen  kunde  være  mere  fordringsløs  og  sparsommelig  end  hans  Hustru. 

Hvordan  det  end  var  med  Indkomsterne,  saa  er  det  vist,  at  vi  Børn  paa 
Kalkbrænderiet  havde  et  meget  lykkeligt  Barndomshjem. 

Vi  levede  helt  og  holdent  paa  Landet  derude  og  var  med  til  at  se  hele 
Naturens  Udvikling,  fra  de  første  Blade  krøllede  sig  ud  paa  Stikkelsbær¬ 
buskene,  til  vi  plukkede  Posen  fuld  af  modne  Nødder,  som  Haven  var  rig 
paa.  Og  en  mere  passioneret  Naturven  end  Moder,  har  jeg  aldrig  truffet. 
Hun  aabnede  vore  Øjne  for  alt  i  Naturen.  Der  gik  ikke  en  Skygge  over 
Himlens  Ansigt,  der  legede  ikke  en  Solglimren  i  Løvet  uden  at  hun  var 
med. 

Naar  vi  var  ude  at  spadsere,  standsede  hun  uophørligt  for  at  beundre 
Vækster  og  Træer  og  tale  til  os  derom.  Hun  kendte  de  forskellige  Fugles 
Fløjten  og  skulde  se  efter  hvert  Insekt,  som  fløj  forbi.  Og  denne  Glæde 

over  alt  i  Naturen  var  hendes  Trøst  til  hendes  sene  Alderdom.  Jeg  husker, 
at  et  af  mine  Børn  en  Morgen,  da  Moder  var  en  meget  gammel  Kone,  fandt 
hende  staaende  foran  et  Bord  med  et  Forstørrelsesglas  for  Øjet,  hvorigen¬ 
nem  hun  uendeligt  længe  betragtede  Tegningen  paa  en  Snegl  og  udbrød  i 
Forbavselse  over,  hvor  dejlig  den  var. 

Forældrene  var  ogsaa  enige  om  at  elske  de  Digtere,  som  var  fortrolige 
med  Naturen. 

Især  var  de  tyske  Lyrikere  Ruchert  og  Eichendorf  deres  Yndlinge.  De 
læste  dem  om  og  om  igen  og  kunde  mange  af  deres  Vers  udenad. 

Christian  Winther  syntes  derimod  Fader  ikke  videre  om.  Han  var  ham 
for  sød,  og  han  syntes,  at  hans  Træsnit  ikke  var  tegnede  efter  Naturen. 

Hvor  vi  end  flyttede  hen,  saa  havde  Forældrene  altid  en  Helligdagsstue, 
som  var  møbleret  med  nogle  af  Abildgaards  Møbler,  en  Sofa  med  Sfinxer, 
Stole  med  stærkt  svingede  Ben  (som  man  altid  faldt  over)  og  et  lille,  hvidt 
Bogskab,  hvorpaa  —  jeg  tror  Hilker  —  havde  malet  et  Par  Hoveder  i  na¬ 
turlige  Farver  (disse  Møbler  findes  nu  i  Kunstindustrimusæet  i  Kjøbenhavn). 

Indenfor  Glasdøren  i  dette  lille  Bogskab  havde  Fader  sine  Bogskatte. 
De  var  ikke  mange,  men  de  var  udsøgte. 

Da  vi  Børn  voksede  op,  var  det  gennem  dette  lille  Skab  at  vi  fik  Ad¬ 
gang  til  Poesiens  Herligheder. 

Fader  havde  det  Princip,  at  vi  skulde  læse  det  bedste  først.  „Senere  kan 
de  saa  se,  hvad  der  smager  dem“,  mente  han. 

Vi  begyndte  derfor  som  meget  unge  at  læse  Shakespeare,  Homer, 
Cervantes,  Sakuntala,  Goethes  Digte  og  andre  saadanne  Ting,  som  man 
ellers  ikke  anser  for  Børnelæsning,  og  jeg  vil  altid  huske  det  Indtryk,  det 
gjorde  paa  mig,  da  Fader  gav  mig  „Købmanden  fra  Venedig11  at  læse.  Det 
var  med  den  som  Livet  gik  op  for  mig  i  hele  sin  Fylde. 

Men  Fader  kunde  ikke  lide  at  vi  læste  Romaner.  Da  jeg  var  en  halv¬ 
voksen  Pige,  lovede  han  mig  en  Daler  for  hver  Roman,  jeg  vilde  lade  være 
at  læse. 

Derimod  studerede  Fader  og  Moder  de  græske  Tragedier  sammen,  og  det 
kunde  hænde,  at  naar  der  kom  fremmede,  som  Moder  ikke  brød  sig  om  at 
tale  længe  med,  kunde  hun  forsvinde  og  man  fandt  hende  liggende  paa  sin 
Seng  for  at  hvile,  med  en  af  Æschylos  Tragedier  i  Haanden. 

Dette  hændte  dog  først  senere  hen  i  Tiden,  da  Moder  fik  mere  Hjælp  i 
Husholdningen. 

Fra  Kalkbrænderiet  flyttede  vi  til  Østerbro,  hvor  vi  boede  i  et  Hus,  som 
nu  er  nedrevet.  Det  laa  i  en  dejlig  stor  Have,  hvor  en  Dam  skilte  det  fra 
Tuteins  Have.  Kaptain,  senere  Admiral  Wulf,  med  Familie  boede  i  samme 
Hus. 

Her  havde  Fader  heller  ikke  noget  videre  godt  Atelier.  Han  maatte  over¬ 
alt  nøjes  med  at  tage  et  af  de  sædvanlige  Værelser  i  Lejligheden  til  Ma¬ 
lerstue,  da  han  ikke  havde  Raad  til  at  leje  sig  et  egentligt  Atelier.  For 
Resten  var  der  vist  ikke  mange  Steder  i  Kjøbenhavn  den  Gang,  hvor  der 
blev  bygget  Ateliers  med  særligt  Hensyn  til  Malere. 

Hans  Malerstuer  var  ofte  ret  mørke,  og  maaske  har  dette  bidraget  til  den 
overvejende  mørke  Farveskala,  som  kendetegner  en  hel  Del  af  hans  Billeder 
fra  denne  Periode. 

Om  Sommeren  var  vi  ofte  paa  Landet.  Enten  i  Hellebæk,  der  paa  den 
Tid  var  et  Fiskerleje,  og  ikke  som  nu  et  Badested,  eller  paa  Samsø,  hvor 
Moders  Broder,  August  Kruse,  var  Inspektør  over  Øen  for  Greve  Danne¬ 
skjold. 

Samsø  var  det  forjættede  Land  for  os  Børn.  Der  var  Ørnslunds  dejlige 
Have,  der  var  det  vældige  Hav,  hvor  vi  opholdt  os  lige  saa  meget  som  paa 
det  tørre,  og  der  var  først  og  fremmest  „Onkel  Ago“  selv,  som  vi  elskede 
mere  end  alle  „Onkler"  i  Verden.  Han  var  ogsaa  paa  sin  Maade  en  mær¬ 
kelig  Mand,  om  hvem  der  kunde  være  meget  at  fortælle.  Men  her  er  ikke 
Stedet  dertil.  Han  tilbragte  det  meste  af  sit  Liv  paa  denne  0,  som  især  paa 
hans  Tid  var  saa  afsondret  fra  den  øvrige  Verden.  Al  Tid,  som  han  havde 
til  overs  fra  sine  Embedspligter,  anvendte  han  til  at  strejfe  om  i  Naturen, 
leve  med  den  og  hjælpe  den  til  at  holde  ud  imod  Havet  og  Stormenes 
Strænghed.  Den  Have,  han  fik  skabt,  var  et  Paradis,  og  der  var  næppe  et 
Træ  i  Skoven,  hvis  Udviklingshistorie  han  ikke  kendte. 

Desuden  nærede  han  stor  Interesse  for  alle  Oldtidsminder,  og  med  egen 
Haand  havde  han  samlet  et  helt  lille  Musæum  af  Oldsager  paa  Sand¬ 
strandene  og  i  Jorden  paa  Samsø.  Han  kunde  ikke  skrive  Digte,  men  hele 
hans  Liv  var  som  et  underligt  Digt,  ulige  alt,  hvad  vi  ellers  kendte. 

Men  medens  Moder  og  især  vi  Børn  var  lykkelige  paa  Samsø,  saa  trive- 


des  Fader  der  ikke, 
fordi  han  ikke  kunde 
male  der.  I  Hellebæk, 
hvor  vi  tilbragte  flere 
Somre,  gik  det  ogsaa 
svært  for  ham  at  male. 

Han  led  ofte  af  en 
tung  Melankoli  ved 
Havet,  som  kunde 
nedtrykke  ham  dybt. 

Maaske  beroede  dette 
paa  noget  rent  fysisk, 
saa  det  var  den  stærke 
Søluft,  som  han  ikke 
kunde  taale.  Maaske 
beroede  det  ogsaa  paa, 
at  hans  Barndomsaar 
var  henrundne  midt 
inde  i  Landet  mellem 
Marker  og  Enge.  Vist 
er  det,  at  Fader  altid 
var  gladest  i  Ringsted 
og  helst  vilde  rejse 
derud.  Med  Undta¬ 
gelse  af  disse  Me¬ 
lankoliperioder,  som  sædvanligt  hang  sammen  med  svære  Hovedpiner, 
husker  jeg  aldrig  at  Fader  var  syg,  idet  mindste  aldrig  sengeliggende.  Efter- 
haanden  blev  hans  Øjne  dog  svagere  og  han  lod  konstruere  et  særegent 
Slags  Briller,  hvor  Glassene  var  delte  paa  tværs,  saa  han  kunde  se  paa  Af¬ 
stand  med  den  halve  Del  af  Glassene  og  nær  ved  paa  sit  Maleri  med  den 
anden  Halvdel.  Det  var  først  lidt  besværligt,  men  han  vænnede  sig  snart 
til  det. 

Det  Billede,  som  Galleriet  købte  af  ham  1856,  „Familieliv  i  et  Fisker- 
leje“ — malet  i  Aalsgaarde  —  er  betegnende  som  et  af  hans  mørke  Billeder. 


Portræt  af  Komponisten,  Professor  H.  Rung. 
Udstillet  1854.  Tilhører  Hr.  kongelig  Kapelmester  Fr.  Rung. 


38 


Der  er  noget  ængsteligt  tungt  og  blygraat  over  Farven  deri.  Om  end  Ter¬ 
rænets  Linier  er  udførte  med  den  fine  Iagttagelse,  som  var  ham  egen,  saa 
gør  dog  hele  Billedet  en  ingen  Glæde. 

Det  synes  mig  ogsaa  at  være  et  talende  Bevis  paa,  at  J.  Roed  egentlig 
ikke  var  Genremaler. 

Naar  hans  Figurer  var  saa  smaa  som  paa  hans  Ungdomsbilleder  —  og 
paa  hans  Tegninger  fra  den  Tid  —  saa  de  blot  udgjorde  Staffage  i  Omgi¬ 
velserne,  kunde  de  være  fortryllende.  Men  naar  de  antager  den  Størrelse, 
at  de  bliver  Hovedsagen,  mærker  man,  at  han  ikke  kunde  male  uden  Model. 
Der  er  da  ingen  rigtig  levende  Bevægelse  i  dem.  Man  ser  Modelstillin¬ 
gen,  som  har  været  trættende  og  som  det  virker  trættende  at  se  paa.  Det 
meget  plettede  i  Detaillerne  virker  ogsaa  forstyrrende.  Saa  inderligt  og  følt 
som  Roed  kunde  gengive  hvad  han  direkte  saa,  enten  det  saa  var  Portrætet 
af  et  Menneske,  en  Bygning  eller  et  Landskab,  saa  havde  han  ikke  nok 
Fantasi  og  ikke  nok  Frihed  i  Udførelsen  til  at  skabe  Kompositioner.  Det 
var  ikke  hans  Fag,  og  det  havde  maaske  været  bedre,  hvis  han  ikke  havde 
sysselsat  sig  dermed.  Naar  man  tænker  paa  Marstrand,  som,  uagtet  alle 
Fejl  i  Tegningen,  kunde  strø  Kompositioner  om  sig  i  det  uendelige,  ja 
egentlig  malede  sine  Tanker ,  —  eller  man  sammenligner  Fader  med  hans 
Søn  Holger,  der  tumlede  med  Menneskekroppen  med  en  Sikkerhed,  som 
ingen  Ting  faldt  svært,  saa  maa  man  indrømme,  at  til  at  komponere  hører 
der  et  andet  Slags  Begavelse  end  den,  som  er  J.  Roeds  Kendetegn.  Men 
det  laa  vist  i  Tidens  Fordringer,  at  en  Maler  skulde  kunne  male  Billeder, 
der  „forestillede  noget“.  Man  vilde  i  det  mindste  i  Danmark  gerne  se  Male¬ 
rier,  der  havde  „noget  at  fortælle". 

Og  saa  skulde  alle  prøve  paa  at  gøre  det. 

Dette  var  som  sagt  ikke  Faders  stærke  Side,  og  først  var  Marstrand, 
siden  blev  Carl  Bloch  i  langt  højere  Grad  det  store  Publikums  Yndlinge 
som  Genremalere,  end  Fader  nogensinde  var. 

Medens  vi  boede  paa  Østerbro,  malede  Fader  en  Altertavle  til  Stende¬ 
rup  Kirke  i  Slesvig:  »Christus,  som  fremstilles  for  Folket  af  Pilatus".  Det 
var  et  Billede,  som  mange  kom  for  at  se  og  udtrykte  deres  Glæde  over. 

Det  var  ogsaa  med  megen  Alvor  og  Ærbødighed  at  Fader  tog  fat  paa  de 
kristelige  Emner,  naar  han  malede  sine  Altertavler.  Han  vilde  gøre  sit 

allerbedste  og  nedlagde  den  største  Omhu  i  Arbejdet.  Saaledes  optog  nogle 
Aar  senere  „Korsfæstelsen"  (til  Frederiksborg  Slotskirke)  ham  helt  og  hol¬ 
dent#.  Men  uagtet  alle  de  gode  og  fortræffelige  Enkeltheder,  som  findes  i 
disse  Billeder,  lider  de  dog  nok  af  samme  Mangel  paa  Friskhed  i  Komposi¬ 
tionen  som  hans  Genrebilleder  og  har  samme  monotone  Lysfordeling,  som 
virker  mat.  Det  er  dog  sjældent,  at  Lyset  falder  med  ganske  samme  Styrke¬ 
grad  paa  alle  Detailler  i  et  Rum, og  det  er  endnu  sjældnere,  at  Tilskueren  ikke 
har  sin  Opmærksomhed  særlig  fæstet  paa  noget  bestemt  i  Rummet.  Noget 
ser  han  klart  og  tydeligt,  det,  som  for  Øjeblikket  fængsler  ham.  Det  øvrige 
bliver  mere  eller  mindre  underordnet,  og  tiltrækker  sig  ikke  hans  Blik  i 
lige  høj  Grad. 

Saasnart  et  Billede  nu  skal  gengive  en  Virkelighedssituation,  synes  det  mig, 
at  det  helst  bør  fremstilles  saadan,  at  man  følger  Malerens  Opmærksomhed 
for  det  væsentlige  og  at  Bisagerne  bliver  Bisager.  Et  dekorativt  Billede, 
som  skal  pryde  et  Rum  og  som  sammensmelter  med  Arkitekturen,  har  jo  en 
anden  Opgave.  Der  bliver  Linierhytmen  og  Farveskalaen  det  afgørende. 

Fra  alle  Roeds  komponerede  Billeder,  enten  det  nu  er  Genrebilleder  eller 
Altertavler,  vender  man  helst  tilbage  til  hans  Arkitekturbilleder  og  hans 
udmærkede  Portræter. 

I  Ringsted,  hvor  Fader  altid  følte  sig  lykkelig,  malede  han  ved  denne 
Tid  et  meget  livligt  og  karakteristisk  Portræt  af  Etatsraad  Harhoff,  som  var 
Amtmand  der,  og  en  anden  Sommer  malede  han  Biskop  Bindesbølls  Por¬ 
træt  paa  Falster. 

Fra  Østerbro  var  vi  flyttede  ud  i  en  Gaard  paa  Christianshavn,  som  før 
havde  tilhørt  Hage  og  Puggaard  og  som  var  gaaet  over  i  andre  Købmands¬ 
hænder.  Der  fik  endelig  Fader  et  udmærket  Atelier  i  den  forhenværende 
store  Dansesal,  hvor  jeg  havde  danset  paa  mine  første  Baller  til  Fløjters 
og  Violiners  Klang. 

Den  blev  ikke  anvendt  af  Gaardens  senere  Ejere,  og  Fader  fik  her  Plads 
og  Lys  til  at  arbejde  paa  den  store  Altertavle  til  Frederiksborg. 

Aar  1861  søgte  og  fik  Fader  det  Ancherske  Legat  og  rejste  udenlands. 
Jeg  fik  Lov  til  at  følge  med  ham.  Rejsen  gik  gennem  Holland  og  Belgien 
til  London  og  siden  over  Paris  til  Italien. 

*  Det  har  desværre  vist  sig  umuligt  at  faa  dette  Billede  fotograferet.  Udg. 

Paa  denne  Rejse  ventede  der  ham  mange  kære  Gensyn  og  mange  nye 
Overraskelser  i  Kunsten. 

Han  kendte  jo  nok  den  hollandske  Kunst  af  hvad  han  havde  set  af  den  i 
København,  Dresden  og  Berlin  og  de  Gengivelser,  man  havde  deraf  i  Kob¬ 
berstik  og  Træsnit.  Men  det  var  jo  dog  kun  en  Ubetydelighed  imod  det 
store  Materiale,  som  nu  Fotografien  byder  paa,  og  desuden  ser  man  nok 
først  rigtigt  den  hollandske  Kunst  i  Holland  selv,  da  den  saa  intimt  hæn¬ 
ger  sammen  med  Folket  og  Landskabet. 

En  af  de  Malere,  Fader  havde  længtes  meget  efter  at  se,  var  van  der 
Helst.  Vor  danske  Billedhugger  Hertzog  havde  sagt  til  Fader  om  van  der 
Helsts  „Skyttegilde",  da  han  kom  fra  Holland:  „Det  Billede  er  det  bedste 
af  alle".  —  „Ja,  De  mener  vel  i  Amsterdam?"  sagde  Fader.  „Nej,  i  hele 
Verden",  svarede  Hertzog  paa  sin  brummende  Maade. 

Det  var  ikke  langt  fra,  at  Fader  sagde  det  samme,  saa  længe  han  stod 
foran  de  lyslevende  Mennesker  i  dette  Billede.  Før  havde  han  ikke  været 
videre  glad  over,  naar  en  og  anden  havde  sammenlignet  ham  selv  med 
van  der  Helst.  Han  troede,  at  det  var  en  tør  og  kedelig  Maler.  Da  han 
nu  nu  lærte  ham,  man  kan  sige  personligt  at  kende,  ansaa  han  det  for  den 
største  Ære  i  lang  Afstand  at  blive  sammenlignet  med  ham.  Hver  Dag 
under  denne  Rejse  i  Holland  var  en  aandelig  Fest,  naar  vi  i  timevis  van¬ 
drede  gennem  de  offentlige  og  de  private  Malerisamlinger,  og  Fader  kunde 
fordybe  sig  i  den  Skare  af  store  og  forskellige  Mestres  Værker,  som  har 
gjort  mere  for  at  bevare  deres  Fædrelands  Historie  end  nogen  Historie¬ 
skriver. 

Blandt  de  Malere,  som  Fader  i  Særdeleshed  gjorde  mig  opmærksom  paa, 
var  Ruisdal,  hvis  kraftige  Melankoli  i  hans  Efteraarlandskaber  han  syntes 
mindede  om  Beethoven.  For  Resten  tror  jeg  ikke  der  var  nogen,  som  Fader 
absolut  foretrak.  Han  elskede  hele  Kunsten  dér  fra  de  rolige  Stuebilleder 
med  smaa,  udførte  Figurer  til  Rembrandts  fantastiske  Skizzer,  og  først  og 
sidst  Portræterne  af  baade  større  og  mindre  Berømtheder. 

Roed  havde  jo  i  sin  egen  Kunst  meget  tilfælles  med  Hollænderne  i  den 
intime  Følelse  for  de  forskellige  Personligheder  og  de  kendte  Hverdags- 
omgivelser. 

Dette  Indtryk  af  at  man  kunde  faa  Lyst  til  at  kende  de  Mennesker,  hvis  Por- 

træter  man  ser,  og  gerne 
vilde  gaa  ind  i  Billederne 
og  sætte  sig  i  deres  Stuer, 
som  man  jo  paa  en  egen 
Maade  faar  overfor  den  hol¬ 
landske  Kunst, var  just  hvad 
Roed  gerne  selv  vilde  frem¬ 
kalde  med  sine  egne  Bille¬ 
der. 

I  Belgien  var  det  især 
Rubens,  som  interesserede 
Fader,  og  fremfor  alt,  som 
han  viser  sig  i  sine  større 
dekorative  Billeder  dér  (og 
i  Paris).  Fader,  ligesom 
Marstrand  og  senere  Hol¬ 
ger  Roed,  beundrede  det 
umaadeligt  flotte  i  Rubens 
Opfattelse  og  Kompositions- 
maade.  Al  denne  Farvepragt 
og  Mangfoldighed,  der  tum¬ 
lede  Ud  SOm  af  et  Overflø-  Portræt  af  Maleren  A.  Kiichler. 

dighedshorn,  morødø  døm  Udstillet  1863.  Tilhører  Thorvaldsens  Museum. 

og  gjorde  dem  glade. 

Saa  ung,  som  jeg  var,  saa  disputerede  jeg  med  Fader,  da  jeg  altid  fore¬ 
trak  van  Dycks  aristokratiske  Portræter  for  Rubens  fede  og  frodige  Bor¬ 
gerskab,  og  tillod  mig  endogsaa  at  kalde  Rubens  Farve  for  koloreret,  men 
jeg  fik  dog  igennem  Fader  Øje  for,  hvor  prægtigt  Rubens  kunde  fylde  et 
Rum,  som  f.  Eks.  i  den  store  „Oraniensaal“  i  Huist  ten  Bosch  i  Haag  og 
det  koster  jo  ikke  saa  megen  Anstrængelse  at  kunne  forstaa  Karakteristi- 
ken  i  Rubens  Portræter. 

I  England  blev  Fader  meget  frapperet  af  den  daværende  moderne  engel¬ 
ske  Kunst.  Det  var  allerede  dengang  Brug  i  London,  at  en  eller  flere  Kunst¬ 
nere  gjorde  Separatudstillinger,  saa  man  rigtig  grundigt  kunde  lære  en 

enkelt  Kunstner  at  kende.  Desværre  har  jeg  glemt  Navnene  paa  de 
engelske  Kunstnere,  som  Fader  var  meget  indtaget  i,  men  jeg  husker,  at 
det  var  Billeder  med  Figurer  af  Mennesker,  Heste  og  Hunde,  —  og  et  Bil¬ 
lede  staar  endnu  for  mig,  en  Portrætfigur  i  halv  naturlig  Størrelse  af  en 
ung  Dame  i  Ridedragt,  som  ligger  og  kæler  for  sin  Yndlingshest. 

Fader  syntes  ogsaa  dengang,  at  af  al  moderne  Kunst  i  de  store  Kultur¬ 
lande  var  den  engelske  den,  som  forekom  ham  at  være  slaaet  ind  paa  den 
retteste  Vej,  da  den  saa  Poesien  i  sit  eget  Lands  Natur  og  Mennesker,  og 
malede  naturligt  hvad  den  saa,  uden  Anstrængelse  for  at  ville  frembringe 
en  eller  anden  absurd  og  original  Stil,  som  Fader  syntes  at  den  franske 
Kunst  ofte  led  af.  Jeg  erindrer  slet  ikke,  at  vi  saa  noget  af  Rosetti,  Watts 
og  de  øvrige  engelske  Malere  af  den  prærafaelitiske  Skole. 

1  National  Gallery  husker  jeg  især  et  moderne  Billede,  som  Fader  blev 
grebet  af.  Det  forestillede  en  romersk  Stue,  hvor  en  ung  Pige  ligger  død  i 
sin  Seng.  Ved  Siden  af  hende  sidder  Moderen  og  griber  sig  vildt  i  Hove¬ 
det  ved  at  høre  Karnevalet,  der  stormer  forbi  de  aabne  Vinduer. 

Medens  vi  stod  foran  dette  Billede  kom  en  Mand  forbi,  der  saa  ud  som 
en  Opsynsmand.  Han  maa  have  kunnet  se  Faders  Interesse  for  Billedet  i 
hans  Ansigt,  for  han  stod  stille  og  sagde  nogle  Ord  paa  engelsk,  hvilket 
Sprog  Fader  ikke  kunde  tale.  Manden  pegede  da  gentagne  Gange  paa  sit 
Bryst  og  sagde:  „I  —  I!  have  painted  it!“  og  det  var  ogsaa  Tilfældet. 

Jeg  maatte  da  være  Tolk  for  at  udtrykke  Faders  Beundring  for  ham. 

Lige  saa  sympatisk  som  den  nye  engelske  Kunst  var  Fader,  ligesaa 
antipatisk  var  den  tyske  ham.  I  sin  Ungdom  havde  han  jo  set  Cornelius  i 
Rom,  Cornelius,  som  paa  den  Tid  var  sine  Landsmænds  Afgud.  Men  Fader 
nærede  et  formeligt  Kunstnerhad  baade  til  ham  og  Kaulbach  den  ældre. 

Han  havde  ikke  stærke  Ord  nok  til  at  udtrykke  sin  Uvilje  mod  deres 
Kompositioner,  som  han  helt  og  holdent  fandt  opstyltede,  falske  og  tomme 
Paradestykker.  Den  Fresko  i  Neues  Museum  i  Berlin  af  Wilh.  v.  Kaulbach, 
hvor  Luther  midt  en  Masse  henkastede  Bøger  holder  Bibelen  højt  i  Vejret, 
kaldte  Fader  „Bogauktionen",  og  en  af  Filosoferne,  der  sidder  og  tænker 
med  Fingeren  foran  Næsen,  (i  en  af  de  store  Fresker  i  samme  Hal)  kaldte 
Fader  for  „Manden,  der  sidder  og  ser  paa  sin  daarlige  Finger".  Han  vilde 
slet  ikke  indrømme  de  berømte  tyske  Kunstnere  noget  Slags  Fortjeneste, 

men  ansaa  deres  Frembringelser  for  det  modsatte  af  det,  al  sand  Kunst 
burde  stræbe  efter. 

„Egentlig",  sagde  Fader  altid,  „er  der  blot  to  Ting  i  Kunsten:  enten  er 
det  godt  eller  ogsaa  er  det  skidt!" 

Dette  lød  jo  meget  exclusivt,  men  det  vilde  egentlig  sige:  enten  er  der 
en  sand  Stræben  deri  eller  ogsaa  er  det  Humbug,  for  under  Begrebet  „godt" 
forstod  Fader  meget  forskellige  Ting  i  Kunsten.  Han  havde  netop  et  meget 
rummeligt  Blik  for  forskellige  Arter  af  Begavelse,  og  kunde  ofte  beundre  de 
Begavelser  mest,  som  var  mest  ulige  hans  egen.  Desuden  havde  han  lige 
til  han  var  en  gammel  Mand  en  sjælden  Evne  til  at  spore  et  gryende  Ta¬ 
lent,  selv  dér,  hvor  andre  mente,  at  han  tog  rent  fejl.  Saasnart  han  saa  en 
ærlig  Stræben,  vilde  han  helst  være  mild  i  sin  Dom,  om  ogsaa  Evnerne 
var  smaa,  og  han  troede  paa,  at  de  forskellige  Kunstnere  behøver  rent  for¬ 
skellige  Udtryk. 

I  Paris,  hvor  vi  opholdt  os  en  Tid,  var  der  god  Lejlighed  til  at  se  Re¬ 
præsentanter  for  de  forskelligste  Retninger  i  Kunsten,  og  det  var  med  In¬ 
teresse  og  ofte  med  Glæde,  at  Fader  iagttog  dem  alle.  Han  syntes  nok 
egentlig,  at  de  forskellige  Skoler  hver  for  sig  havde  fat  paa  noget  af  Sand¬ 
heden,  men  at  de  ofte  i  Iveren  for  at  lægge  Vægt  paa  den  Side  af  Sand¬ 
heden,  de  havde  opdaget,  glemte  eller  oversaa  andre  Ting.  Han  kunde  med 
Forstaaelse  og  Deltagelse  fordybe  sig  baade  i  de  moderne  Realisters,  Im¬ 
pressionisters  og  Idealisters  Arbejder,  men  for  ham  var  og  forblev  de  græ¬ 
ske  Kunstnere  og  Renaissances  store  Mestre  Kompasset,  som  Kunstnerne 
havde  at  rette  sig  efter,  hvis  de  var  slingrede  for  langt  ud  i  taagede  Regi¬ 
oner.  Han  saa  hen  til  dem  paa  samme  Maade,  som  en  Naturvidenskabs¬ 
mand  under  sine  Studier  og  Eksperimenter  aldrig  glemmer  Naturlovene, 
men  ved,  at  han  selv  nok  kan  opdage,  men  ikke  opfinde  nye  Grundlove. 

Blandt  alle  de  Billeder,  vi  saa  i  Paris,  er  der  fremfor  alt  et,  som  jeg 
husker  glædede  Fader  meget.  Det  var  Bretons  Solskinsstykke,  hvor  Pro¬ 
cessionen  gaar  igennem  Landskabet  og  Sæden  velsignes. 

Det  var  vel  et  af  de  første  Billeder  i  „plein  air",  som  den  moderne  fran¬ 
ske  Kunst  gjorde  Opsigt  med,  og  Fader  syntes,  at  det  var  kraftigt  og  smukt 
i  Farven  og  baade  naturligt  og  poetisk  opfattet. 

I  Parenthes  maa  jeg  sige,  at  da  jeg  senere  gensaa  dette  Billede,  kunde  jeg 
ikke  rigtig  se  det  med  Faders  Øjne. 

Fra  Paris  rejste  vi  da  til  Italien  og  der  levede  Fader  i  en  bestandig  Gen¬ 
synets  Glæde.  Han  havde  i  sine  unge  Dage  vandret  tilfods  gennem  Stør¬ 
stedelen  af  Landet,  og  vidste  hvor  alle  Kunstens  Herligheder  var  at  finde. 
Desuden  interesserede  Arkitekturen  ham  lige  saa  meget  som  Malerkunsten, 
og  der  er  jo  næppe  saa  lille  og  skjult  en  Smaastad  i  Italien,  at  den  ikke  har 
et  eller  andet  større  arkitektonisk  Kunstværk  at  smykke  sig  med. 

I  Florenz  kopierede  Fader  det  før  omtalte  Selvportræt  af  Rafael,  og  i 
Rom  malede  han  et  udmærket  Portræt  af  sin  Ungdomsven,  Maleren  Kiich- 
ler,  som  nu  var  Munk  i  Klosteret  S.  Bonaventura.  Portrætet  blev  malet  a 
la  prima  paa  en  tre-fire  Dage,  og  besidder  derfor  ogsaa  en  Friskhed,  som 
ikke  er  saa  almindelig  i  Roeds  Portræter. 

Rom  var  den  Gang  en  anden  By  end  nu.  Der  var  ingen  moderne  Ka¬ 
sernehuse  med  mange  Etager,  ingen  Sporvogne,  Omnibusser  eller  Tele¬ 
foner. 

Rom  var  en  stille  By,  en  Oase  midt  i  alt  det  Spektakel,  som  Verden 
for  Resten  er  fuld  af,  et  Valfartsted,  hvortil  hele  Kristenheden  drog  hen, 
som  til  et  Lykkemaal.  Og  selv  alle  de,  som  ikke  gjorde  sig  klart,  hvad 
Grunden  dertil  kunde  være,  havde  mere  eller  mindre  en  Følelse  af  Hjem  i 
Rom.  Der  var  endelig  Hvile  for  Sjæl  og  Legeme. 

Kejserpaladserne  var  den  Gang  ikke  udgravede.  Man  kom  derind  ved  den 
Hyrdes  Hjælp,  som  aabnede  Døren  i  Muren  til  sin  Vigne,  der  laa  ovenpaa 
Ruinerne.  Alle  de  store  Villaer  var  endnu  i  Hænderne  paa  deres  aristo¬ 
kratiske  Ejere,  og  Parkerne  omkring  dem  holdtes  i  herskabelig  Orden. 
Skandinaverne  holdt  sig  mest  sammen,  og  man  gjorde  lange  Udflugter  i 
Campagnen  og  til  Bjærgene,  eller  bivaanede  de  store  Kirkefester,  hvoraf 
der  var  lige  saa  mange,  som  der  er  Kirker  i  Rom.  Hele  Livet  i  Rom  var  den 
Gang  som  en  eneste  Helligdag,  men  ikke  en  Helligdag,  hvor  man  sidder 
ørkesløs  og  keder  sig,  men  hvor  hvert  Øjeblik  er  opfyldt  af  aandelige  Op¬ 
levelser,  som  man  aldrig  glemmer  siden. 

Blandt  de  unge  Mænd,  der  samtidigt  med  os  opholdt  sig  i  Rom,  var 
Bjørnstjerne  Bjørnson,  som  var  nygift  og  boede  der  med  sin  Hustru  og  sin 
etaarige  Søn.  Desuden  Komponisten  P.  Heise  og  Billedhugger  Vilhelm  Bis- 

sen,  gifte  med  to  Søstre  Hage.  Af  de  ugifte,  unge,  danske  Mænd,  som 
senere  har  gjort  sig  bemærkede,  maa  nævnes  Julius  Lange,  som  var  med 
gamle  Grosserer  Puggaard,  og  Carl  Bloch.  Af  Svenskerne  husker  jeg  bedst 
Docenten  fra  Upsala  Universitet,  Carl  Rupert  Nyblom,  da  han  blev  mm 
Mand.  Den  italienske  Komponist  og  Klaverspiller  Scambati  var  ogsaa  ofte 
i  Heises  Hus. 

Naar  Fader  og  jeg  strejfede  om  i  Gallerierne  var  flere  af  de  ovennævnte 
unge  Mænd  ofte  i  vort  Selskab,  og  jeg  er  overbevist  om,  at  baade  Lange, 
Bjørnson  og  Nyblom  for  en  stor  Del  har  Fader  at  takke  for  det  uhildede 
Blik,  de  fik  paa  Kunsten. 

Jeg  tror  ikke,  at  der  er  mange  Kunstnere,  som  har  eller  har  havt  en  saa- 
dan  Evne  til  at  lære  og  oplyse  de  unge,  som  Fader  var  i  Besiddelse  af. 

Han  forsøgte  aldrig  at  paatvinge  en  sine  egne  Anskuelser,  og  han  saa 
aldrig  ned  paa  eller  gjorde  Nar  af  de  unges  Bemærkninger. 

Han  lod  i  al  Venlighed  en  sige  sine  Dumheder,  og  saa  kunde  han  blot 

sige:  „Ja,  men  synes  du  dog  ikke - ?“  eller:  „Har  du  ikke  lagt  Mærke 

til  _ ■?“  0g  sagte  aabnedes  ens  Øjne,  saa  man  saa  og  forstod  de  Skønhe¬ 

der,  der  havde  været  skjult  for  en,  og  indsaa  de  Tomheder,  som  havde 
blændet  en.  Fader  havde  ogsaa  en  Evne  til  at  tvinge  en  til  at  give  sig  Tid 
til  at  staa  stille  og  fordybe  sig  i  et  Billede,  saa  man  næsten  var  med  til  at 
male  det. 

Naar  man  kom  ind  i  et  Galleri,  gik  Fader  gerne  sin  egen  Vej  og  lod  os 
andre  gaa  vor.  Han  kunde  bedst  lide,  at  man  først  saa  paa  Billederne  i  al 
Stilhed.  Men  kom  han  saa  til  noget,  han  vilde  vise  en,  saa  kaldte  han  os 
til  sig  eller  ogsaa  kom  han  selv  til  den,  som  havde  fundet  noget,  han  gerne 
vilde  have  Oplysning  om.  Paa  denne  Maade  fik  man  baade  Lejlighed  til  at 
følge  sin  egen  Opdagelseslyst  og  til  at  faa  en  Lektion  i  Kunst,  som  man 
aldrig  glemte. 

Hvad  mig  selv  angaar,  saa  tænker  jeg  paa  denne  italienske  Rejse  som 
paa  Grundlaget  for  alt,  hvad  jeg  siden  har  kunnet  lære  mig.  Her  var  dog 
Kilden,  hvorfra  alle  levende  Vande  sprang  ud. 

Aaret  efter  vor  italienske  Rejse  giftede  jeg  mig  og  fik  mit  Hjem  i  Up¬ 
sala,  hvor  min  Mand  først  var  Docent  og  siden  blev  Professor  ved  Um- 

versitetet. 

Blot  hvert  andet  eller  tredie  Aar  var  jeg  et  kortere  Sommerbesøg  i  Dan¬ 
mark,  og  har  derfor  ikke  set  de  fleste  af  de  Ting,  som  Fader  malede  efter 
1864. 

Broder  Holger  var  sytten  Aar,  da  jeg  forlod  Danmark,  og  havde  allerede 
længe  været  Faders  store  Forhaabning. 

Fra  han  var  en  lille  Dreng  havde  han  bestandig  tegnet,  især  komponeret 
tænkte  Billeder,  og  da  han  var  halvvoksen,  tog  Fader  ham  ud  af  Skolen 
for  at  han  helt  og  holdent  kunde  sysselsætte  sig  med  at  uddanne  sig  til 
Kunstner.  Fader  vidste,  at  Bogstudiet  ikke  er  den  eneste  Vej  til  Kultur. 
Kunstnerne  har  en  anden  Indkørselsport  til  den  Helligdom,  og  desuden 
vidste  ogsaa  Fader  af  sin  egen  Erfaring,  at  der  er  ingen  Ting  som  hindrer 
en  Kunstner  i  at  tilegne  sig  Bogkundskab  ved  Siden  af  sit  Arbejde. 

Holger  blev  holdt  i  en  streng  Tegneskole  under  Faders  Ledelse,  og  Føl¬ 
gen  af  det  grundige  Studium,  der  var  saa  tidligt  begyndt,  blev  da  ogsaa 
det,  at  Holger  kun  var  sytten  Aar,  da  han  fik  Akademiets  Sølvmedaille  for 
en  stor  Kultegning:  „Odysseus,  som  udfordrer  Penelopes  Friere  til  Tve¬ 
kamp”,  og  Aaret  efter,  da  han  vandt  den  Neuhausenske  Præmie  for  en 
Karton:  „Uffe  hin  Spages  Holmgang”,  havde  han  desuden  tegnet  fire  andre 
Kultegninger  af  samme  Historie  for  sin  egen  Fornøjelse.  Den  lille  og  store 
Guldmedaille  fulgte  efter,  1869  og  70. 

Men  disse  Udmærkelser  var  jo  kun  ydre  Erkendelse  af  den  unge  Kunst¬ 
ners  saa  usædvanligt  tidligt  udviklede  Dygtighed.  Han  kunde  saa  mærk¬ 
værdigt  meget. 

Jeg  har  hørt  hans  jævnaldrende  Kammerater  sige  om  ham,  at  siden  Re- 
naissancens  Malere  har  de  aldrig  set  nogen,  som  med  saa  overlegen  Let¬ 
hed  kunde  tegne  det  menneskelige  Legeme  udenad  i  hvilke  som  helst  Stil¬ 
linger.  Han  var  saa  absolut  sikker  i  sin  Sag.  Men  al  denne  Kundskab  var 
jo  kun  Materialet,  som  han  vilde  bruge  til  at  udtrykke  alt,  hvad  han  saa  for 
sin  Sjæls  Øjne.  Holger  Roed  var  nemlig  født  med  rig  Fantasi  og  en  Fan¬ 
tasi  af  den  sundeste  og  ædleste  Slags.  Det  var  som  om  Moders  stærke  Fan¬ 
tasi  og  Faders  Kærlighed  til  Antiken  og  Renaissancen,  skulde  have  faaet  et 
levende  Udtryk  i  Holgers  Person.  Han  var  ikke  af  dem,  der  behøvede  at 
gaa  og  lede  efter  „Motiver”.  De  stormede  ind  paa  ham,  saa  han  ikke  kunde 
faa  Tid  til  at  udføre  Halvdelen  af,  hvad  han  tænkte  sig. 

Endnu  har  vi  hans  Breve  fulde  af  Udkast  til  Billeder,  Udkast,  som  kun 
er  et  Par  Tommer  lange,  men  virker  som  store,  dekorative  Malerier.  Ofte 
har  det  været  de  store  Digtere,  som  har  inspireret  ham,  og  det  er  deres 
Citater,  han  har  sat  under  Tegningerne.  —  Goethe:  „Ihr  naht  Euch  wie- 
der,  schwankende  Gestalten!"  —  Schiller:  „Der  Handschuh"  —  Cæsar, 
som  myrdes  af  Brutus  under  Pompejus’  Statue,  efter  Shakespeare — „Reg¬ 
ner  Lodbrog  i  Ormegaarden"  —  „David,  som  viser  Saul  Goliaths  Hoved" 
osv.  osv. 

Men  intet  af  disse  Emner  er  skizzerede  med  noget,  der  ligner  akade¬ 
misk  Opstilling.  De  er  improviserede  af  et  flammende  Ungdomsgeni,  hvis 
Hjerte  og  Sjæl  var  fulde  af  store  Tanker,  og  hvis  Haand  kunde  lyde  Tan¬ 
ken.  Men  desværre  blev  saa  lidt  af  al  denne  rige  Grøde  moden.  Skønt 
Fader  elskede  sin  eneste  Søn  og  beundrede  hans  Begavelse  mere  end  nogen, 
forstod  han  ikke  rigtig  at  slippe  Tøjlerne  i  det  rette  Øjeblik.  Som  Lærer, 
for  at  grunde  Holgers  kunstneriske  Sikkerhed,  havde  han  været  den  bed¬ 
ste.  Men  Holger  var  tidligt  færdig,  og  de  Mennesker,  som  er  fødte  med  Vin¬ 
ger,  vil  helst  flyve. 

Faders  meget  s'trænge  Kritik  og  bestandige  Ængstelse  for,  at  Holger  skulde 
kunne  løbe  løbsk  med  sin  Fantasi,  før  han  var  rigtig  færdig,  holdt  ham  til¬ 
bage  paa  en  Maade,  som  han  led  under.  Dertil  kom  en  Ulykkeshændelse, 
da  Holger,  medens  han  malede  paa  »Syndfloden"  som  Konkurs  for  Guld- 
medaillen,  en  Vinterdag  fik  en  haard  Snebold  i  sit  ene  Øje.  Skønt  Syns¬ 
nerven  ikke  blev  skadet,  dannede  der  sig  et  Ar,  som  en  tyk,  hvid  Plet  paa 
Hornhinden  lige  over  Pupillen,  saa  Øjet  ikke  længer  duede  til  at  se  med. 
„Mit  Øje  fejler  egentlig  ingen  Ting",  sagde  han  med  en  bedrøvet  Ironi, 
„Det  er  blot  Vinduesglassene,  som  ikke  er  polerede". 

Men  fra  den  Dag  var  hans  Malerarbejde  en  Kamp,  som  han  fysisk  led 
saa  haardt  under,  at  det  tog  paa  hans  Sind. 

Hans  Stipendierejse  til  Italien  kunde  ikke  helbrede  ham,  hverken  hans 
Øje  eller  hans  Melankoli.  Han  udrettede  intet  af  Betydning  dernede.  Blot 
hans  større  og  mindre  Tegninger  og  Akvareller  derfra  viser,  hvor  meget 
ufuldendt  der  endnu  levede  i  hans  Fantasi  og  længtes  efter  at  faa  Form. 

Vinteren  1873 — 74  tilbragte  han  ude  paa  Landet  hos  Skovridder  Rusthøi, 
hvor  han  endnu  malede  et  Jagtparti  paa  Væggen  til  sin  Vært. 

Paa  Hjemvejen  derfra  blev  han  syg  paa  Iselinge,  hvor  nu  Professor 
Hammerichs  og  Madonna  di  St.  Sisto  var  flyttet  ned.  Efter  et  Par  Dages 
Blindtarmsinflammation  døde  han  der,  kun  28  Aar  gammel.  Det  blev  Pro¬ 
fessor  Hammerichs  sørgelige  Lod  at  rejse  ind  til  Kjøbenhavn  og  sige  For¬ 
ældrene,  at  Holger  var  død. 

Moder  modtog  det  uventede  Sørgebudskab  med  en  saadan  Ro,  at  vi  alle 
troede,  at  der  skulde  komme  en  stærk  Reaktion  bag  efter. 

Men  den  kom  aldrig.  Hun  bøjede  sig  i  sin  kristne  Tro,  fuldt  vis  paa,  at 
hendes  Søns  Skæbne  var  afgjort  af  en,  der  forstod  det  bedre  end  vi.  Men 
hendes  Hjerte  var  knust,  og  skønt  hun  overlevede  Holger  i  tyve  Aar,  lagde 
den  Sorg,  som  hun  bar  i  Stilhed,  Grunden  til  en  Sygdom,  som  gjorde  hen¬ 
des  Alderdom  til  en  lang  Smertetid. 

Fader  derimod  kunde  ikke  forstaa,  at  Holger  var  død  eller  hvorfor  han 
var  død.  Han  kunde  længe  ikke  finde  nogen  Mening  deri.  Men  lidt  efter 
lidt  blev  ogsaa  han  stille,  og  levede  siden  lige  saa  meget  i  Mindet  om  denne 
Søn,  som  han  før  havde  levet  i  Tanken  paa  hans  Fremtid.  Han  forsøgte  at 
samle  alt  hvad  han  kunde  faa  fat  paa  af  Holgers  Tegninger,  men  det  var 
ikke  let.  Han  havde  været  saa  genereux  med  dem. 

Nogle  af  de  smukkeste  og  færdigste  Tegninger,  som  Holger  har  gjort 
efter  Naturen,  findes  nu  i  en  Mappe  i  Kobberstiksamlingen  i  Kjøbenhavn. 

Disse  Tegninger  viser,  hvor  sikkert  og  fornemt  han  tegnede,  og  hvor 
usædvanlig  hans  Evne  var  til  at  opfatte  det  væsentlige. 

Efter  Holgers  Død  var  Hjemmet  tomt.  Han  havde  været  den  bedste  og 
ømmeste  Søn.  Hans  Beundring  for  Moder  og  hans  Kærlighed  til  hende  var 
saa  grænseløs,  at  vi  aldrig  kunde  tænke  os,  at  en  Kvinde  skulde  kunne 
vinde  hans  Hjerte,  der  saa  helt  tilhørte  Moder.  Hans  Breve  er  fulde  af 
Vers  og  Udraab  til  hendes  Ære. 

For  Fader  havde  han  ogsaa  den  største  Ærbødighed  og  Hengivenhed,  og 
ansaa  ham  bestandig  for  sin  Lærer,  som  han  skulde  adlyde. 

Da  Fader  havde  været  et  Besøg  hos  Holger  i  Rom  og  igen  var  rejst, 
skrev  Holger  til  Moder,  at  han  havde  samlet  Krummerne  af  Dugen,  hvor 
Fader  havde  siddet  og  spist  med  ham  sidste  Gang,  og  gemt  dem  som  en 
Relikvie. 

Da  Holger  var  borte,  var  det  Faders  Trøst  at  arbejde  med  de  unge.  Hans 

Lærerembede  som  Professor  ved  Aademiet  optog  ham  altid  paa  samme  varme 
Maade. 

Blangt  de  yngre  var  og  forblev  Julius  Lange  den,  som  stod  ham  nær¬ 
mest.  De  kunde  i  timevis  tale  sammen  meget  højt,  da  Julius  jo  var  saa 
døv.  Det  kunde  da  hænde,  at  Julius  pludselig  fik  Øje  paa  en  eller  anden 
Skizze  af  Fader,  dar  hang  paa  Væggen. 

„Det  var  et  dejligt  Billede!"  raabte  Julius.  „Vil  du  ha’det?"  raabte  Fader. 
„Ja  vist  vil  jeg  ha’  det!“  raabte  Julius,  „lad  mig  faa  en  Avis!"  Hvorpaa 
han  straks  pakkede  det  ind  og  gik  med  det.  Det  kunde  nemlig  stundom 
hænde,  at  Fader  i  et  ubetænksomt  Øjeblik  lovede  noget,  og  saa  bagefter 
sagde,  at  han  fortrød  det. 

Det  sidste  Aar,  Fader  levede,  maatte  han  flytte  bort  fra  Lejligheden  paa 
Charlottenborg,  som  var  ham  saa  kær,  da  han  som  firsindstyveaarig  tog 
sin  Afsked  som  Professor.  Forældrene  lejede  da  en  Bolig  i  „Trekanten" 
i  Frederiksberg  Allé.  Men  Fader  trivedes  ikke  ved  at  undvære  sine  Elever, 
og  hans  Øjne  blev  stadig  daarligere.  Men  kunde  han  end  ikke  længere  ar¬ 
bejde  selv,  saa  havde  han  til  det  sidste  samme  Glæde  over  alt  godt  Ar¬ 
bejde,  som  andre  gjorde,  og  udtalte  gerne  og  rigeligt  sin  Ros  derover. 

Derude  ved  Frederiksberg  Allé  døde  han  saa  den  8.  August  1888,  og 
Moder  seks  Aar  senere  —  1894. 


Ude  paa  Ringsted  Kirkegaard  er  der  et  Hjørne  ved  Muren,  hvor  Fami¬ 
lien  Roed  har  sit  gamle  Gravsted.  Det  er  en  yndig  Plet.  Et  Par  store 
Træer  breder  Skygge,  men  der  er  ogsaa  god  Plads  til  Solen,  naar  den  vil 
besøge  alle  de  hvide  Rosenbuske,  som  der  blomstrer.  Epheuen  hænger  tæt 
over  Muren,  hvori  der  er  en  og  anden  Sten  indsat  med  Indskrift  over  dem, 
som  ligger  der.  Paa  Holger  Roeds  Grav  er  en  Sten  med  hans  Medaillon, 
og  derunder  har  Fader  ladet  indridse  Konturen  af  en  stor  Palet,  en  saadan 
Palet,  som  Holger  helst  brugte.  Paa  denne  stille,  blomstrende  Plet  ligger 
J.  Roed  ved  Siden  af  sine  Forældre,  sine  Søskende,  sin  Hustru  og  sin  Søn. 
Det  var  Faders  kæreste  Gang  at  gaa  herud  om  Sommerdagene  og  sidde  og 
tie.  Nu  er  det  os  andre,  som  gør  det. 

Requiescant  in  pace! 

